url: =Kimawlna leh Tumging ~ Pau Tun Thang :: ZOMI DAILY\nposted on 23 August 2016 at 9:34 am Lomkholna: Article, Pautunthang, Sport\nKimawlna leh tumging pen khango khat adingin a ki vom huai mah mah khat hi mawk ei. I hun awl te hite khong tawh zang leeng i mawk awm zawzen sangin hoih zaw hi.Cimthawina hoih lua keei khat ahi hi. Khangno a tamzaw in hi lam ki uk hi. Khangno te’ lungsim la mah mah mawk ahih manin a siamte mi hampha khat ahi uh hi.\nKi mawlna pen nam tuam tuam awm hi, kimawlna banah exercise lak zong a kitangsam mah mah khat ahi hi. Kimawlna pen exercise nam khat hi pah hi.Minam lian leh gamkhangto te in kimawlna leh exercise lak khawng na thupi ngaihsut mah mah uh hi.Khangno te bek tham loin kum upa te nangawn in exercise la ngitnget uh hi.Eimi te in kimawlna leh exercise lak lam pen thupi ngaihsut zo nai lo hi hang.Ngaihsun thei leeng i cidam nanga hoih mah mah khat ahi hi.\nKimawlna lamah eimite in maban limci nei hihang.Kimawlna tuam tuam ah i kiima awm vaite khong sangin talent hoih neih zaw hi hang.A diakin Football bang vaite sangin siamzaw tham hi hang.I cihtak zawh loh man leh a lampi i theih siam loh man in a kilamto zo nai lo hi hang.I awmna Sports & Youth services Department pan a paizia ki kan thei ding hi.I kimawl neih sun te zat dan hoih het lo khat pen gualzo le uh a lop nang ci in zu dawn uh hi.Gual lel le uh lah a thuaknop nang ciin zu mah dawn zel ve ve.A citak leh a lunglut te adingin kimawlna pen neek zonna tak a cing khat hi.\nTumging leu leu zong a uk huai mah mah kaht ahi hi.I gim pian ciang khongin music tuam tuam ngai leeng nuam tuam hi.Tumging i cih zong nam tuam tuam awm leu leu in hite ah zong zomite in talent nei hoih mah mah vanglak hi hang.India galkap sung khongah tumging lam siamte adingin na awm hi.Hi lamah i bengvak zo nai meel lo hi.Eimi sungah music pen neekzonna tak cing zo nailo ahih manin namdang lakah iki bual zek uh kul hi.\nTumging leh kimawlna lam siam pen khangual phakna nam khat ahi hi.Hibang lam a siamte in lawm leh gual huai uh hi.Kuaman neu muh tuan lo mawk hi.Kimawlna leh tumging lam hih theih loh lawm lawm pen khangno khat adingin a nop loh hun awm mawk hi.Tua ahih manin a siam lua ihi kei zongin tawmbang khoih thei buang leeng hoih hi.\nPrevious: Zomi Pharoah ~ C Tuangpee (Mauvom)\nNext: Biakna le Ngeina ~ Rev. En Khan Hau


timestamp: atn

url: =Muvanlai Thu - TUNGZANG NEWS\nMu Vanlai pen kum 78 ciang bang nungta-in, vasa nam sungah akhansau pen nam khat-in kiciamteh hi. Hih bangin kum 78 ciang bang anuntak zawhna dingun akum 48 pawlin ahamsa mahmah khensatna khat aneih dinguh kisam nahi gige hi.\nMu Vanlaite kum 48 aphakuh ciangin akhut-cinte kisia ta banah, amukuh zong hong saulua peuhmahta-in kawi gawp phial hi. Amulte-uh hong tam semsemin akha-uh gik hong sa ta-uh ahih manin saupi leng zo nawn lo uh hi.\nHibang hun laitakin mu vanlaite in hici om suak lelin si mai ding maw? ahih keh' ahaksa le ana lua mahmah apumpi uh kikhelna ding bawlin nungta ding maw? cih nam nih tel uh hi. Pawl khat in sih mai dingin tel uh-a, atam zaw in ahih leh a-na, a-sa haksatna thuakin nuntak ding hanciam uh hi.\nA nuntak suak theihna dingun mual sang dawnte-ah bu tom masa in, anek dinguh pawl khat koih uh hi. Tua abu tomna vuah om cip uh-a, apumpi kikhelna ding natna thuak kipan uh hi. Natna thuak hun pen ni 150 (kum lang) kimphial sawt uh hi.\nAmasa penin, Amu saulua-a kawi liang pen suang tungah dektakin tat khia hi. Amu kitan khit teh muk-thak hong pho dong ngak uh hi. Amu thak hong dawk ciangin akhut-cin, khe-cinte khatkhat-in amuk tawh bot khiat kipan uh hi. Khut-cin, khe-cin thak hong po khiat ciangin, amul khempeuh uh bot khia-in, mul thak, kha-thak hong po ciangin haksat, gim thuak hun ni 150 hong ci petpet ta uh hi.\nHi bangteng khit ciang, Mu Vanlai hong leng khiakikin kum 45 pan kum 78 bang hong nungta suak thei hi. Mu Valai thu I deihna ahih leh Kikhelna (change) thu agen nuam pen hi hang. Ei mihingte in zong nuntakna thak I ngah theihna dingin ahaksa mahmah khensatna I neih ding kisam thei hi hang.\nNuntakna thak, pianthakna taktak tawh I nuntak zawhna dingin Pasian muang in I hih zawh lohte Pasian tungah nga-in, Topa aw ka nuntakna hong puah phat sakin I cih theih ding thupi hi. Pasian in mu vanlai bangin a tate kha-thak abawl dingin hong deih hi. Isaiah 40:31 "Ahih hangin tawntung Pasian amuang mite atha-uh dim dinga, Mu Vanlai bangin kha-thak abawl dinguh hi. Amaute tai napi-un tawl lo dinguh-a, lam-pai napi in gim lo dinguh hi."


url: =2014 Census & Zomi vai ki muhkhopna\nLeitung mun tuamtuam aom Zomi ulehnau teng\nZan ni in ZCD party maikaih na tawh Yangoon ah TBC Y biak inn bulpuh in Hun khat ki bawl hi tua sung ah ZCD GS PuGinKamLian in na sep na pawlkhat, Minister KhinYeethawh ki muh na, Ih Minam min kumpi tung ah lai ten na leh 2014census aa minam minZOMI cih ding ong gen hi.\nTua khit teh President PuChinSianThang in Party policy te ong genaa ih minam min ZOMI cih pen na sepding lak ah amasa pen ahih lam ong gen hi.\nTua Khit tehGZA President RevDrS PauKhanEn in ih minam min ZOMI ahihnaleh minam leh pasian aa ding mapan ding cih thuletpi ahi cihleh ihminam na ih sep na ah exclusive hilo aa inclusive ding cih ong gen hi.GZA GS RevDr DoSuanMung in ZOMI cih pen ihhih na hi aa kiptak ih let ding thu pi hi cih leh athupi te ah kipumkhat na unity anihna suahtakna freedom leh athupilo te ah khatlehkhat ki panpihna charitycih ong gen hi.\nT.A president Prof C.ThangZaTuan in ih minam min ZOMI mah cih ding leh asep khiat te ong gen in Rev Dr Thawng Za Mung in Zomi te in bang bang ih hih zong in PASIAN khat na ah ih koih nak leh gualzo ding hi hang cihong gen hi ZOMUS pan la hoih tak ong sa in Zono lungtup la hoih tak ong sa uh aa hun nuam tak in ni tak lam nai 4 pawl in ki zohi.


url: =Kumpi Nihnate 1 | Siantongluan.net\nKumpi Nihnate 1\nKumpi Nihnate 1 |\nAhab a sih khit ciangin Moab gam in Israel lehdo hi.\nSamaria-a a inndei tungnung innlim panin Ahaziah kia-in a liam hi. Tua ahih ciangin amah in kamtaite sawlin amaute kiangah, "Pai un, hih natna panin ka damkikzo ding hiam cih thu Ekron pasian, Baalzebub kiangah va dong un," a ci hi.\nAhih hangin Topa vantung mi in Tishbe mi Elijah kiangah, "Ding in, Samaria kumpipa kamtaite a dawn dingin paito-in amaute kiangah, Ekron pasian, Baalzebub kiangah thu a dong dingin na paina dingun Israel sungah Pasian om nawnlo ahi hiam? ci in.\nTua ahih ciangin Topa in hih bangin ci hi: Nang pen tu-a na liamna panin na damkikzo nawn kei ding a, na si taktak ding hi, ci hi, ci in," a ci hi. Tua ahih ciangin Elijah zong pai-in a gen hi.\nKamtaite zong kumpipa kiangah hong ciahkik uh a, amah in amaute kiangah, "Bang hangin hong ciahkik na hi uh hiam?" na ci hi.\nTua ciangin amaute in ama kiangah, "Kote a dawn dingin mi khat hong pai-in kote kiangah, Note hong sawl kumpipa kiangah paikik un la, Topa in hih bangin ci hi: Ekron pasian, Baalzebub kiangah thu a dong dingin mi na sawlna dingin Israel sungah Pasian om nawnlo ahi hiam? Tua ahih ciangin tu-a na liamna panin na damkikzo nawn kei ding a, na si taktak ding hi, hong ci hi," a ci uh hi.\nAmah in amaute kiangah, "Note a dawn dingin hong pai-in hih thute a genpa a bangci mi ahi hiam?" a ci hi.\nAmaute in amah dawngin, "Amah in samulpuan khat silh a, a kawngah savun kawnggak gak hi," a ci uh hi. Tua ciangin amah in, "Amah pen Tishbe mi Elijah ahi hi," a ci hi.\nTua ciangin kumpipa in ama kiangah mihing sawmnga a ukpa a mihing sawmnga tawh a sawl hi. Mual dawn khatah a tu Elijah kiangah amah paito-in ama kiangah, "Pasian mipa aw, kumpipa in, Hong paisuk hen, ci hi," a ci hi.\nAhih hangin Elijah in mihing sawmnga a ukpa dawngin, "Kei pen Pasian mi khat ka hih leh, vantung panin meikuang hong paisuk hen la, nang leh na mihing sawmngate hong kangtum hen," a ci hi. Tua ciangin vantung panin meikuang hong paisukin amah leh a mihing sawmngate a kangtum hi.\nTua ciangin kumpipa in ama kiangah mihing sawmnga a uk adang khat a mihing sawmnga mah tawh sawlkik hi. Tua ciangin amah paito-in ama kiangah, "Pasian mipa aw, kumpipa thupiakna hih bang ahi hi: Manlang takin hong paisuk in, cihna ahi hi," a ci hi.\nAhih hangin Elijah in amaute dawngin, "Kei pen Pasian mi khat ka hih leh, vantung panin meikuang hong paisuk hen la, nang leh na mihing sawmngate hong kangtum hen," a ci hi. Tua ciangin vantung panin Pasian meikuang hong paisukin amah leh a mihing sawmngate a kangtum leuleu hi.\nTua ciangin kumpipa in mihing sawmnga a uk a thumnapa a mihing sawmnga mah tawh sawl leuleu hi. Tua ciangin mihing sawmnga a uk a thumnapa paito a, Elijah mai-ah hong pai-in khukdinin hong puk a, amah kunh-in, "Pasian mipa aw, nangma tungah kong thum hi, keima nuntakna leh nangma nasem hih mihing sawmngate nuntakna pammaih sa-in hong hehpih in.\nEn in, vantung panin meikuang hong paisuk a, mihing sawmnga a uk a masa nihte a mi sawmnga tuak uh tawh kangtum hi. Ahih hangin ka nuntakna pammaih sa-in hong hehpih in," a ci hi.\nTua ciangin Topa vantung mi in Elijah kiangah, "Amah tawh paisuk in; amah kihta kei in," a ci hi. Tua ahih ciangin amah dingin kumpipa kiangah amah tawh paisuk a,\ntua ciangin ama kiangah, "Topa in hih bangin ci hi: Nangmah in Ekron pasian, Baalzebub kiangah thu a dong dingin kamtaite na sawl khin hi. Thudotna ding Israel sungah Pasian om nawnlo ahi hiam? Tua ahih ciangin tu-a na liamna panin nang na damkikzo nawn kei ding a, na si taktak ding hi, ci hi," a ci hi.\nTua ahih ciangin Elijah gensa Topa kammal tawh kizui-in amah si hi. Ahaziah in tapa neilo ahih manin Judah kumpipa Jehoshafat tapa Jehoram kum nihna kumin, a sanggampa Joram ama tangin kumpi a suak hi.\nAhaziah gamtatna a sepsa a omlaite, Israel Kumpite Khang Tangthu Laibu sungah kigelh hi.\nTedim Lai Siangtho / Laibu: Kumpi Nihnate 1


url: =Nanushka Laisa Top in Black | FWRD\nShare Laisa Top on Facebook\nContrast Fabric: Poly blend\nOur Style No. NHKF-WS38\nManufacturer Style No. W_WT_00108


url: =Junk Food atamnek pasalte bawtui cidamlo. Agelh - Joseph/ZomiDaily - Laibu Saal\nHome > Thuluui/Articles > Junk Food atamnek pasalte bawtui cidamlo. Agelh - Joseph/ZomiDaily\nJunk Food atamnek pasalte bawtui cidamlo. Agelh - Joseph/ZomiDaily\nJunk Food atamnek pasalte bawtui cidamlo.\nAgelh - Joseph/ZomiDaily\nItem Reviewed: Junk Food atamnek pasalte bawtui cidamlo. Agelh - Joseph/ZomiDaily Description: Rating: 5 Reviewed By: Cinpu Zomi


url: =Nihna: Leitung mite’ kisap bulpi ahi hi.\nPasian in leitung mimalkim a dinga hong koihsak nisa dal-phekhual ozone layer pen meikhu in siasak,paasak,vangsak ta hi. Tua ahih man-in ihtenna leitung lum semsem hi: global warming & climate change! Kimlepam aading a kisam carbons 0.035% hibek a,tu in 0.055% phato hi; hihdan hileh,2030 kum ciangin 0.0635% tungto theiding hi,ci hi. Lim lang mawtaw sung-ah zateep loding ci-a zateep veve/hamtang/tangkalh tawh kibang hi: Green House Effect ci uh hi. *CFCs: Chlorofluorocarbons\nLeitung lum semsem leh tuipi-tuikhal mualte tuilum dinga tuipi maitang kahto ding ahih man-in tuipi gei-a khuapi le gam pawlkhatte, tui in tumcip dinghi.\nKum zalom 20 bei kuan,21 kipat hun-in kum khatin 1F/0.6C lumzaw hi. Tua dan-in hileh 2050 ciang-in a zahnih kahto dinga tuipi mai 3028ft sangto ding hi,ci hi.(Tuikhal tuiluanna hangin 15-20ft tuizualpi bawl uh-a tai nading munlegam a zongzong zong om khin hi,ci hi.) Tua hileh mihing sawmah khat in, innlelo taanding hi, ci hi.\nMeikhu tamsakna sanga lianzaw mawhna om nawn ding hiam?\nKhapi tung panin(Apollo mission to the moon:1969 July 20) ih tenna leitung a kimuh teltheih ciang-in ih leitung in neucik hi a tiny dopkul hi fragile ci’n phawkthakna a piang hi… kimlepam buainate vengthei in, a natna zong kidamsak thei hi solvable; kimlepam damnang senate ah sinsau lungduaina patience kisam pelmawh dinghi. Bang hanghiam cihleh khantohna lamsang senate manlang thei napi’n, kimlepam kepna lamsang sepna ahih leh zekai zawzel hi.\n(Whole Earth Catalog;www.longnow.org)\n1970 kum-in Earth Day bawl kipan hi: Clean Air Act huih siannang thukimna kibawl hi. 1972 in Stockholm ah World Environment Day, 5 June ding-in, kipankhia hi.Ngaihsun dih ve! Leitung khuapite in, leitungbup’ meitha 67% zangin, CFs 75% suahkhia uh hi.\nCFSs tamsak: huih-nin, tui-nin leh singphuklua:\n1960-2006, kum 40 sungin meikhu a zahli khang hi: setzung nasepna, vanlei vanzuakna leh khuapi zuatna cihte pan-in meikhu a khang hi. 2002 kum meikhu en leeng: khangtosa gam 25,52% leh khangtomsan gam 180,48% khanghi. A diakdiak in khangtosa gamte’ meikhu khahzah(billion ton) enkaak leng:US 5.83; China 3.51; Russua 1.43; India 1.22; Japan 1.2; cihdan ahih man-in, setlam siamna bekin kimlepam khangtosk lo-in siasak zaw hi, cihthu kimu hi.\nSingphuk luatna hangin,CFCs akhang hi.1990-2005 kum khat a singkung phukzah enleeng ( million sq meter): khangtosan gam, 90.62 phuk; khangtosa gam, 7.14 suan; vekpi, 83.48 singkung kizang hi. Kum 50-pha singkung khat kiphuk leh $600 kingah thei hi; khat lamin tua sing khat aki phukna hangin $196,250 kisum hi.( Miller G Taylor):\nLeithau kem 31,250\nGanhing kem 31,250\n31.10.2011 ni-in leitung mihing billion sagih ding-in kituat hi: mihing guk ah khat in tuisiang zang zolo hi. Leitung mi a tamzaw in Asia gammi ahi hi: awn 700 in tuisiang zang zolo hi; ni khatin 60 million cubic litre valzat zel hi; tuazah pen mihing awn 200 in, nikhat zangkhom ding hi. Tui-zah 70% himah hi; tui-al panin tui-khum suahkul ahih man-in tui cil kul hi;mi 1, ni 1,131 liter pan-in 80 ah tui cilzat kul hi,ci hi.\nMeikhul-huih nin, sing motphukm tui-nin; hihte hang-in huihpi,guahpi,tuikhang, zinling hi; tua man-in: tsnami,26.12.2004; 226,328; nargis,2-3 5 2008; 138,373; cihte kituak hi.\nCFCs meikhu akiamna ding-in;\n1980, UNEP,WMO,ICSU kipawl in thukimna a pankhia hi.\n1987, khangtosa gam 24 te in Montreal Protocol thukimna a bawl hi.\n1988, Geneva base, khuahun lam mipil 2500 kipawlna, IPCC a suakkhia hi.\n1990, IPCC 1st assessment report kinei hi.\n1992, Rio de Janeiro, UNCED, Earth Summit zong kici, gam 117 te’ thukimna hi.\n1994, UNFCCC, gam 181 te’ thukimna hi; 1995 pan-in kumsim in COP samden hi\nCFCs = 2000 kum ciang, 1990 kum’ zah a tunsuk nading hipen hi.\n1995, IPCC 2nd assessment report kinei hi.\n1997, Kyoto protocol thukimna a bawlhi.\nCFCs = 2012 kum ciang,1990 kum’ zah 5% a kiamsuk nading hipen hi.\n2001, IPCC 3rd assessment report kinei hi.(Kuoto Protocol legal text); US lung-iang hi.\n( green house effect >>> white house effect)\n2002, World Summit on Sustainable Development:\nJohannesburg Summit kibawl hi.\nUN – 1972 – WED akici kimlepam ni a piankhiat-a kipan kumsim a bulphuh thu pawlkhat,ih gualsuk ding hi.\n1974 Leitung khatbek hi; only one earth\n1978 Kiamsiklo- a khantohna; development without degradation\n1990 Naupangte le kimlepam; children and environment\n1994 Leitung khat innkuan khat; one earth, one family\n2000 Kimlepam kum tulthak; environment millennium, time to act\n2008 Meikhu kiamnang tum dih ni; towards a low carbon economy\n2011 Gammang tulak: honghuh hongkem kimlepam; forests,nature at your service\n2012 Haawmsiamna taktak: nang e leh?; Green Economy: Does it include you?\nKhangtosa gampi giatte’ G8 tunna/dinmun(2009): 1990 pan-in a khangto bel Germany; tu laitak a hoih bel Japan; mailam kuanzia ding muanbel Germany cihdan kilak hi. Leitung bup 2006 carbons 32 billion tons sungh US 25% hisam hi. Ih tenna inn a bitna cure ding-in mihoih-misiam kisam kim hi: big thinkers, power players, those with deep pockets, and the rest of us.\nA taktakin: kimlepam kepna in ei-le-ei kihutna hipah hi.(protecting the environment means saving ourselves) 2000 A1 Gore: tuzawh kum 10 sung-in gam mimalkim in a suakkik thei meitha renewable energy, carbond siang meitha, zatkul ding hi. Hih in a hithei ding achievable, ahizo ding affordable, a hikhin ding transformative, tupna ahi hi. 2007: Al Gore in, ama’ laibu An Inconvenient Thruth tawh kimlepam kepna meivak a honsak thei hi.(Jimmy Carter’ suakkik meitha tupna leh Reagan’ galdona tupna, koi telzaw ding?)\nTua hi-a tuhun siamnate in nopsaknang leh kimlepam damnang a tupding ahi hi.Adopt clean-energy technologies that offer both prosperity and a healthy environment.\nHikhawm ding hinapi’n tutadih in teelkul kha leh, a masazaw in hong pilvangsak zaw hi.\nSiamna in hong manlangsak zaw a, kimlepam theihna in hongpilvang sak zaw hi.\nJust when technology was busy making us smarter, environmental awareness began to make us wiser.\nKimlepam thei-a a pilvang pawlkhatte ih en ding hi.\nJulia Hill, 20, in kum tulkha singkung, redwood a honkhia hi: singlam nasemte in tua singkung phuk tading hi, cih thu azak ciangin 738 sung Julia inn acing cip hi; phuk nonlo ding cihthu a ngah dong 6_9ft tausang tungah solar phone le radio tawh; ama’ lawmte in an puakzel; singtung kahin exercise bawlzel,ci; sing’ min Luna a phuak hi\nCris Villonco, 16, in LeiNu kemcing un, ci’n pawi-pi convention te ah lasa hi. Pasig gun anin pan in a sian nading tupna tawh lasa-in mapang hi.\nChou Yu-sheng, 11 , in vanluite vanthak suahna recycle asem hi: laidal le a dangdang, paih omlo in; a lui kikhel-in a thak a pianghi.\nKhangtosa gamte’ ni 1, mi 1, lai paihzah(kg): USA 1.97; Switzerland 1.64; France 1.61; khat lamah nikhat a suakzah(%): Netherlands 77; Germany 67; Switzerland 61% ahi hi. US:mi 1, kum1, 726 kilos, ninpai hi. A lui/nin (paih) sangin a thak/siang (suak) tawmzaw lai hi: kimlepam thei-a pilvanna mah kisam hi.\nKimlepam kepna, damna, meikhu khiapna, kimkhatte ihguallai ding hi.\n1. Eimau’ puan pho danmah na hi zaw: hang up a clothesline.\n2. Car sangin bus zuizaw lecin: ride the bus.\n3. Kongvangneu’ huih siangzaw hi: open a window.\n4. Bawngsa nek khiam lecin: skip the steak.\n5. Plastic sangin nangma’ thungip zangzaw in: just say no to plastic bags.\n6. Gua-huang bawl in: plant a bamboo fence.\n7. Tualsuak mopawi hisak in: have a green wedding.\n8. Huan bawl phot dih in: make your garden grow.\n9. Khualumna munah singkung suan in: plant a tree in the tropics.\n10. Na vengte masak in: support your local framer.\n11. Meikhu khum dih in: capture the carbon!\n12. Zatna khiam in, piakna khan vaw: consume less, share more, live simply.\n(Evangelical Khristian leh Buddhist te’ nunzia ding hileh kilawm hi)\nKhuakneiset in van tawnin nasem, laisim, vanlei-in om leh, meikhu kiamin kimlepam cidam zawding hi. Mother nature should love fuel and preserve firests. 2.5 lbs-gik lailom khat puakna shipping, meitha 0.1 gallon/0.4 lbs kizang hi; motor minit khat leh computer minit sawmnih te’ meitha beina kikim hi.\nZomi eLibrary / Laibusaal in Dr. Do Sian Thang kiang ah phalna ngen in akitei / aki type kik ahi hi.


url: =Naupang piandang Ananya ~ Thang Khan Lian :: ZOMI DAILY\nNaupang piandang Ananya ~ Thang Khan Lian\nposted on 30 August 2016 at 10:59 pm Lomkholna: India, News, Thangkhanlian, World\nAug. 25, 2016: India leilu lam Uttar Pradesh (UP) gamkee ah Ananya Verma kici pen naupang piandang ngiat, lai sinna lamsangah a ciim ngiat leh a lawhcing mahmah khat ahi hi. Naupang kum nga mi pen laikung hoih takin a len thei nai lo tam mahmah napi Ananya pen kum nga zong pha nai lo napi a laisiamna hangin UP khuapi Lucknow ah tan 9 (Class IX) sin ding hi ta hi. Naupang kum nga mi a tamzawte laisim thei nai lo a tam mahmah hangin Ananya pen mangpau siam mahmah in, nal mahmah a, kum cingte bangin newspaper sim ziahziah lel hi.\nAnanya in Limca Book of Records ngah ding ngimna nei a, UP board nuai-ah tan sawm kum 7 a phak ma-in a zawh leh hih ciamtehna ngah ding hi. Tan 9 sin dingin St Meera’s Inter College, Lucknow ah sang kah dinga min khum theihna (admission) a ngah in kum 4 leh kha 8 leh ni 21 pha lian hi.\nKum khat leh kha kua bek a phakin Ananya in Hindute’ taanglai a mi hangsante, mi thupite a kiphuah late leh taanglai pasal picingte taangthu (epic) Ramayana leh Sundar Kaand cihte sim kipan ta a, laisim ding sawl kul vet lo hi. Ko innkuan pen siamsinna lamsangah thupha ngah ngiat hi ung ci-in Ananya’ pa Tej Bahadur in ci hi.\nAnanya pen December 1, 2011 suak a, sanggam nih nei hi. A sanggamte zong naupang piandang ngiat (progidy) ahi uh hi. Ananya’ sanggampa Shailendra in kum 14 bek a phakin Bachelor of Computer Arts (graduate buaih) na zo a, a sanggamnu Sushma Verma pen kum 7 leh kha thum leh ni 28 a phakin B.Sc. na zo ahih manin Limca Book of Records ngah a, kum 15 bek a phakin BBAU+ ah PhD sin dingin a min kikhum hi. Sushma in a beisa kum thumin B.Sc. na zo hi.\nHong tung ding kum nih khit ciangin Ananya UP board examinations ah tan sawm laivuan ding a, a zawh leh a sanggamnu Sushma’ ciamtehna botkeek sak (record break) ding hi. Mi khempeuhin hih unaute laisiamna leh ciimna lamdang sa tek uh hi. Photo 2na: Ananya, Sushma leh Shailendra Original Post LINK\nPrevious: Keileh ka tate kiangah ka pasal omngei mahmahlo (A lungzuang nupi)\nNext: Nasepna cihtakna tawh a hanciam Rakesh Kumar’ tungpan-a thalakna\nChinese New Year 2016 sung khualzinsawm te theihding\nGam ki-ukzia leh Zomite’ mailam ~ Thangboi


url: =Malaysia MRT meilengthak nikhatsung atuang mi 142313 pha, 50% Discount kipia :: ZOMI DAILY\nposted on 24 July 2017 at 9:28 am Lomkholna: Malaysia, News, Sawltak, World\nMalaysia gamsung ah MRT meileng lampithak ahi MRT Sungai Buloh – Kajang Line (MRT SBK) ahonkhitzawh kilimzat mahmah a, nisim in Passenger atuang tam mahmahden kici hi. Abeisa zanhal Saturday nikhatsung bekbek in hih MRT meileng atuangpen akigawm in mi 142,313 phato liangta cih theStar pan kiza hi.\nHih meilengvai thunei khat ahi Rapid Rail chief executive officer Datuk Zohari Sulaiman Zohari in agenkhiatna ah hihpen Saturday “Weekends” sung hi a, ataktak in nasepni “Weekdays” hileh mi tamzawlai hi ci’n genkhia hi.\nHih Malaysia gamsung meileng lampithak MRT SBK Line (Phase Two) pen abeisa July 17 ni in Prime Minister Datuk Seri Najib Tun Razak in honna neihsak a, Kajang leh Muzium Negara Station kikal amawkna in tuani taisak uhhi. Azingciang akizat masakni nikhatsung bekbek in meileng atuangpen mi 100,000 bang phapah cimawk hi.\nAbeisa kumsung MRT SBK Line (Phase One) akihoncil in meileng khakhatsung amawkna Free in kituangthei hi ci’n Prime Minister Najib in pulakkhia a, khuasung mipi te lungdam mahmah uhhi. Tutung MRT SBK Line (Phase Two) pen amawkna in nikhatbek tuangsakmawk uhhi.\nVideo: Free ride on MRT SBK Line for today, 50% discount for MRT, LRT, Monorail until Merdeka Day – PM\nAhi zongin Prime Minister Najib in meileng tuanman August 31 nidong alang khiamding, 50% Discount kipiading hi ci’n tangko khia hi. Tua 50% Discount apiakding meileng pen MRT leh Rapid KL nuai aom Rail Services ahi Kelana Jaya LRT Line, Ampang LRT Line, Sri Petaling LRT Line, Monorail cihte ahihi.\nMalaysia gam ii suahtakna ngahni Independence Day ahih keileh Merdeka Day pen August 31 ni hi a, tuani madong Public Transportation Service lakah meileng atuang khempeuh alang kikhiamding, 50% Discount kipiading cih thuhoih kiza hi.\nRelated: Singapore Hotel inndawl 15 panin kiasuk in alu leh apumpi kikhenkhia\nMRT SBK Line (Phase One) pen Sungai Buloh leh Semantan Station kikal hi a, abeisa kum December 15 ni in Prime Minister Najib mahin honsak hi. Tua Phase One akihon hunlai in amawkna in akituangsak himahleh animasa ni in meileng atuang pen nikhatsung akigawm mi 15,000 bek pha hi. Tu’n meileng lampi aki honbeh sausemsem ahih manin, atuangzong tamsemsem a, nikhatsung bekbek in Passengers 142,313 bang phaliangta hi. Sawltak #zomidaily\nPrevious: Kei le kei ~ Lian Tuang\nNext: Kum 20 gual numeikhat Phone enkawmkawm in apaileh lei tungpan kia in si


url: =Galati 4 | Siantongluan\nAhi zongin gamhluah ding tapa in a pa neihsa khempeuh a luah ding hinapi-in a neulai hun sungteng silate mah bangin bangmah thu neilo hi.\nA pa in ama gamhluah dingteng a piakma, a neulai hun sungteng, midang in tua naupang kemin a vai ding a hawmsak hi.\nTua mah bangin eite zong kha thu-ah i neulai hun sungteng huihlak a uk vangneite khutnuai-ah a om ihi hi.\nAhi zongin a hun a cin ciangin eite khempeuh Pasian tate i suahtheihna dingin Thukham nuai-ah a om mite a hong tankhia dingin Pasian in a Tapa hong paisak a, tua Tapa pen leitung ngeina bangin numei sung panin hong suakin, Jew Thukham sungah hong nungta hi.\nNote pen ama tate na hihna uh a hong lahna dingin Pasian in ama Tapa Kha Siangtho, eite sungah hong tumsak a, tua Kha Siangtho in Pasian pen, "Pa aw, pa aw," hong cisak hi.\nTua ahih manin note pen sila hi nawnloin Pasian tate na hih manun Pasian in ama tate-a dingin a koih khempeuh, note tungah hong pia ding hi.\nA beisa hunah Pasian theilo na hih manun Pasian a hilo vangliatna a neite sila-in na om uh hi.\nAhi zongin note in tu-in Pasian meltheih khinin, tua ahih kei leh Pasian in note hong meltheih khinta ahih manin, a bang hangin bangmah a hih zolo, a ginalo tua bangte lamah kiheikik nuam a, sila va suakkik nuam na hi uh hiam?\nNote in nite, khate, hunte, kumte-a kipan pawi tuamtuamte limtakin tanding na hah ngaihsut mahmah uh hi.\nTua ahih manin note-a dingin ka nasepna khempeuh a mawkna a suahkhak ding ka hong lunghihmawhsak mahmah hi.\nSanggamte aw, Thukham thu tawh kisai-in note gamtat bangin ka hong gamtat mah bangin kei gamtat mah bangin na hong gamtat ding uh ka hong thum hi. A beisa hunah kei tungah na hong gamta khial nai kei uh hi.\nNote kiangah lungdamna thu hilh ding ka hong kipatna pen ka pumpi cidam lohna hang ahihna thu na theihsa uh ahi hi.\nKa pumpi cidam lohna pen note-a dingin thu haksapi hinapi-in kei na hong simmawhbawl tuan kei uh a, zong na hong nolh tuan kei uh hi. Vantung panin a hong pai vantung mi zin do bang, leh Khrih Jesuh mahmah zin a do bangin na hong limbawl uh hi.\nTua hun laitakin lungdam mahmah napi-in tu-in a bangci ta na hi uh hiam? A hithei khat hi leh, tua hunin na mittang nangawn uh khelkhia-in kei a hong pianuamte na hihna uh teltakin ka thei hi.\nNote kiangah thuman ka hong genna hangin kei a hong galbawl na hi uh hiam?\nTua mi pawlkhatte in note hong engin hong kin mahmah uh hi; ahi zongin amaute ngimna a hoih hi khollo hi. Amaute hong kin bangin note in zong amaute kinin na kipawl theihna dingun kei kiang panin note a hong khenkhia nuam ahi lel uh hi.\nNgimna hoih nei ahih nak uh leh note phattuamna ding kinna pen note tawh ka hong omkhawm sung bek hiloin, a tawntungin kin ding a hoih ahi hi.\nTaneute aw, note in Khrih pianzia bang na neih dong uh, naupai nupi in ta a suahding a gimpih bangin note ka hong lunggimpih ding hi.\nNote in ka maisuah na muhtheihna dingun hithei hi leh note tawh ka omkhawm nuam mahmah hi. Tu-in note ka hong lunghimawh mahmah hi.\nThukham nuai-ah a omnuam mite aw, Thukham in a gen thu a tel taktak mah na hi uh hiam?\nLai Siangtho sungah hih bangin na kigelh hi: Abraham in tapa nih nei a, khat pen a zi silanu tawh a neih a tapa hi a, a khat pen a zi tawh a neih a tapa ahi hi.\nSilanu tawh a neih a tapa pen leitung ngeina bangin a suak mawkmawk hi a, ahi zongin a zi tawh a neih a tapa pen Pasian thuciamna tawh kizui-in a suak ahi hi.\nHihte pen gentehna lim ahi hi. Hih nupi nihte pen thuciamna nam nih a lahna ahi hi. Sila a suak tate a hingkhia nu Hagar hi a, Sinai Mual tunga kipia thuciamna a lahnopna ahi hi.\nArabia gama om Sinai Mual lim ahi Hagar pen tu laitakin a mite tawh salin a om Jerusalem khuapi a cihnopna ahi hi.\nAhi zongin vantung Jerusalem pen sal hilo a, eite pianna nu ahi hi.\nBang hang hiam cih leh Lai Siangtho sungah, "A ciing nupi aw, lungdam in. Nausuah natna a thei ngeilo nupi aw, nuamin kiko in. Bang hang hiam cih leh a pasal in a nusiat nupi in a pasal tawh a om tawntung nupi sangin ta hauzaw ding hi," ci-in na kigelh hi.\nTu-in eite zong, Isaac mah bangin Pasian thuciamna hangin a piang tate ihi hi.\nTua hun laitakin leitung ngeina bangin a piang mawkmawk tapa in Pasian Kha Siangtho hangin a piang tapa a bawlsiat mah bangin, tuhunin zong eite hong kibawlsia hi.\nAhi zongin Lai Siangtho sungah, "Sila numei tapa in sila a hilo numei tapa tawh gamh luahkhawm theilo ding ahih manin, sila numei leh a tapa hawlkhia in," na kici hi.\nTua ahih manin sanggamte aw, eite pen sila numei tate ihi kei a, sila a hilo numei tate ihi hi.


url: =US gamsung khualzinna pawlkhat – 57 :: ZOMI DAILY\nUS gamsung khualzinna pawlkhat – 57\nposted on 28 February 2016 at 8:00 am UTC+9:30 Lomkholna: Article, Awnzapau\nLincoln Memorial Hall\nSila suakta sak a minthang mahmah US 16th President Abraham Lincoln (1861-1865) Ill. phawkna a kibawl ahihi. A neu lai in a zawng mahmah innkuan sung pan khangkhia hi. Inn gina zong nei zolo in singluang bekbek tawh aki-um inn (log-house) khat bek nei uhhi. Delhphah puan gina lei zolo in aipawl lakah a lum ngeipa khat ahihi. Apate in sang gina sana in kahsak zolo a, aman laibu kawmin a mah leh amahin hahkat in hun a ngah sunsun ciangin laisim tangtang hi. A sawt ciangin upadi pilna lam sin hi.\nTua bang a lungkia peuhmah lo a, ahahkatna teng tawh gualzawh matutna ngah toto in atawpkhakna ah Americante President dong hong ngah hi. A nasep sungmah in kisuam lumh hi. Amah phawkna innpi sungah ama lim mah seekin kikoih hi. Ama lim kiseek omna innpi ah khuam golpi 36 phut a tua hun laitak a States phazah a simna ahihi. Tua Memorial Building mai tengah mipi kikhopna in kizang mun mahmah hi. Gentehna in Martin Luther King Jr in, “I Have a Dream” cih thulu tawh thu a gen lai in tua maitengah thu genna nei a, mi 250,000 bangin ngai dingin ki ummawh hi.\nArea 107.43 acres\nArchitect Henry Bacon\nSculptor Daniel Chester French\nHeight of statue 19ft 9 inches\nWidth of statue 19ft\nArchitectural Style Greek Revival\nVisitation 3,639,000 (2005)\nGoverning body Natinal Park Service\nAdded to NRHP October 15, 1966\nVietnam gal lai aa, a si 58,000 valte min marble suangpeekpi tungah siangtho mahmah leh kitel sitset tak in kigelh hi. Amin tam mahmah ahih manin kawm peekpi (wall) khat hongsuak mawk hi. Tua minte sunga om a sanggam a nu apa a tate a kuamah peuhmah in a phawkna in a hong pai peuhpeuh in a mai ah nisim in paaklom kikoih tawntung hi.\nTua min kigelhna kawmpeek tawh kigalsai in American galkap thum, American mikang khat, American African khat, Hispanic minamte khat tawh galkap thum Vietnam galsung gamlak a paina bronze statue kiseek a, tua min kigelh demdamte gal et kawm bangkhat tawh kibangin, ngaihsut theihna a nei a nungta takpi mahmah tawh kibang hi. 1984 kum a Washington khuasung a liimsek (sculpor) siam mahmah khat Fedrick Hart bawl ahihi.\nMun khat leuleu ah Vietnam Women’s Memorial ci in tua lai ah Vietnam gallai a American numeite a diakdiakin nurse sem dia a pai 250,000 bang pha a, tuate phawkna in sculpor Glenna Goodacre in American galkap liam gim mahmah khat nurse nih in akhoi akepna ahihi. Nurse khatnu in thu ngetsak a, gitneihna tawh vantung lam nga hi. Khatnu in aliam galkappa khoi in kem hi. Tuate khempeuh in, a deihna nam thum nei a, Faith (Muanna) Hope (Gitneihna) leh Charity (Kikhualna) te a veksek a akilatsakna ahihi. Tua statue pen 1993 kum November kha ni 11, ni in kihong hi.\nAgelh: Awn Za Pau\nPrevious: Genzawhthu-maw? ~ Pu Zokhai\nNext: A mai nawt toto Zomi Nam Ni ~ Khen Za Muan Thang\nTulaai Leitung Thuthang Tuamtuam Updates Jan 15,2015\nNew Lamka Khuapi pen Tedim Chin na cihte uh sat hizaw hi\nThal lam cil siat ei’ tung mah hong tu kik\nGalkidona akhawl nadingin Kachin, Myikyina khuasung ah mi 5000 in lungphona nei\nUSA, Nashville pan Pa Khai Khai (Lenteng beh) in hongnusia


url: =Kiteelna, kidemna le Party kician ~ Pau Sian Lian :: ZOMI DAILY\nposted on 5 September 2020 at 8:05 pm Lomkholna: Article, Pausianlian, Politics\nHih pen i zakzaksa thu ahi phial zongin kiteelna ah suahta takin meetang khiat theih nading le kideidanna omlo thuman kidemna ahih ding gen phapha nuam hihang. Kiteelna pen minam makai ding le minam vai-ah tanu hong sem dingte teelna pawipi khat ahih manin kipattung limlim in, mipite in suahtak takin a teel, thuman thutak tawh kipankhia ahih ding kisam masa hi.\nKiteelna pan lamet zahsang kimang in, a kizang thei zaw mipi tangmi le lamet a bang ngiatlo, muan a banglo tangmi zong kimukhia ding hi. Tua ahih manin atung pekin mipi te-in lungkim takin a teel uh ahih nakleh a sia a pha thuakzo zawdeuh in kuamah ki mawhsak theilo pah hi.\nKiteelna pen mikhat pum ukna, mi tawmno te thuneihna (dictatoship, hierarchy system) leh do kik theihna lampi khat zong ahi hi. Tua bek thamlo, kiteelna pan a gualzo te bekin gam tuamtuam kumpi te le gammi te’ theihpihna (legitimacy) ngahpan uh ahih manin na meetang pen gam le minam ading manpha mahmah hi. Tua kawmkal-ah party te’ thu ngaihsut sim theih gige ding khat omhi. Mipi tangmi cih peuhmah in meetang (vote) nih vei kisam uhhi. A masa in mipi tangmi suah theih nading in mipi’ meetang kisam uh hi.\nA nihna-ah mipi tangmi hih khitteh kumpi innpi (government) sungah amau geel, thusun te a taksuah theih nading in palai dang, tangmi dang, thunei dangte panpihna kisam lailai uh hi. Tua ahih manin kal masa ahi, tangmi ding na teelma in kal nihna ahi kumpi sungah lut khaleh mee a koicih ngah uhtam?, cih kancian masak huaihi. Tua teng ciat khit teh kuama thuzawhna, holhthawhna manglo in, ei mimal lungkim ngiat mipi tangmi ding khat tha piak ding ahi hi.\nKiteelna pen tangmi ding teelna ahih hangin mimal meel-le-sa, beh-le-phung, pau-le-ham cihte thupi masa lo zaw hi. Tua bek thamlo party’ min-le-puam, logo le dialkhai (flag) cihte zong thupi masa zawlo hi. Tuate khempeuh pen olno takin laih theih thu hilel hi. Tuate sangin political partyte’ kiteelna i cih buangin, a party dinpih political thupai zia (political ideology), party policy, party kiteelna kamciam (manifesto) le ngimnapi (strategic plan) te thupi mahmah zawhi.\nHih teng kician takin a neilo party pen kilamzia picinglo party (uninstitutionalized party) ahih manin mipite panpih ding cih sangsik hong sumsak zaw theihi. Tua ahih leh party muan huaina koi cih sit ding? cih hong lunglut huaihi. Tua dan etcianna (assessment) nam tampi om-a telnop dingin, SMART zangin etcianna pen i ki hawksak kik nuam hi. Party ngimna, geelna tawh kisai dotna nam 5 omhi.\nKiteelna cih pen a zo, a lel cih a omden kidemna pawipi khat ahi hi. Kiteelna a gualzote in a lungdam mahmah uh zah khatin a lel-te in a thuaklah theihuh kidemna khat ahi hi. Tua ahih manin kiteelna pen lungsim picingsa gamte ah zatui hi napi lungsim toi, niam gamte ah gu suak mun mahmah hi.\nAfrica gam a kipan gamsung buaina, tualgal tamna gamte bang-ah kiteelna om kumin gal-le-sa adai ding bang tase mah le kiteelna om khit teh kihuatna kidona thak tawh buaikik in, galvai tamzaw khat hei mawk hi. Myanmar gam zong leitung ah tualgal sawt pen gam hi-a, Zomi te lah a kilemlo diak minamte hita sawnsawn hi. Minam dang, gamdangte sangin kidop, kikep ding tamzaw hi.\nParty te-in kiteelna ni a tun dong khat-le-khat kidem, kiphin in akitawngkha phial zongin, gam le minam it takpi le kiteelna man khit phetin khut kilen in minam ading na sepkhop theih ding kisam hi. A gualzo party te-in kiphasak kha loin gam-le-minam ading in mipil, mi muanhuai te pawlbawl in zot kul-a, gual lel partyte-in zong gam-le-minam hamphat nading ahih nakleh lawp takin panpih kul hi.\nTua bang hih theih nading in party makai te le nungzui tengin “Gam-le-minam puah nading party a zang maw? Party thakhauhna dingin gam-le-minam a zang ka hiam?” cih kidot thapaih huai hi. Party pen i lungtup ahi mipihte’ phattuam nading in a kizang lampi, molhtum a hih ding kiphawksak kik phapha ni. I ngimna a kibat nak leh gal hilo lua kisa lawm vive i hi hi.\nAhi zongin patauh huai peuhmah lo hi. Antifragility ngaihsutna tawh en le hang tua zahin a beimang lawmlawm party pen a mau (party kipawlna) kicin lohna, natna ahih manin tua dan party te a bei pen mipi ading hoih zawsop thei lai hi. Bang hang hiam cih le a thanem party in mipi hong thakhauh sakzo hetlo dinga, a thanem party khatpeuh hong mang phial le zong, hun khatteh tua mun-ah a hatzaw, picing zaw, kician zaw party thak khat hong piang kik thei lua lel hi. Dr. Pau Sian Lian, Ph.D\nPrevious: Atheihhuai le athupi mahmah Contact Tracing leh Quarantine\nNext: White House pan theihhuai leh US thutuamtuam (September 04)


url: =2013-10-13 ~ TBC-Y\n20 OCT 13 Bulltein\nPosted on Saturday, October 19, 2013by Htaung Kyint\nNisim Thalakna: BANG TAN SAWT DING?\nPosted on Saturday, October 19, 2013by Siam Kim\nBANG TAN SAWT DING?\nTopa, bang hun dong hong mangngilh ding na hiam?__Late 92:1413:1\n2 Thessalonika 2\nKum kua sung Saul in David “Mual le guam-ah gamsa bangin beng hi” (1 Sam. 26:20). “Bang tanvei sawt ding? Topa, Nang hong mangngilh na hiam?” “Na mai bang hun dong seelsim ding na hiam?... Ka galte kei tungah bang tan kisial ding uh hiam?” (Late 13:1-2).\nSawtvei i thuak natna in eite hong lungkia theisak mahmah hi. A deihna i telnuam paha, bawlpha ziau leng i utpah hi. Pawl khatte kibawlpha thei nawnlo-a, tuate i thuak tentan kul kul hi.\nTopa tungah i thuaknate i gen khia thei hi. Tua haksatna kawmkal ah Amah i tel ding hong deih hi. Midang’ sep theihloh khat a semzo dingin hong lam-en hi.\nAma kiangah i lungkhamna tawh i zuat ciang, theihtelna khat i nei thei hi. David tungtang-ah Pasian’ itna taktak mukha a, tua in lungmuanna pia hi. David in amah le amah: “Nong hehpihna ka muanga; Nong hotkhiatna sungah ka kipaak hi. Topa ka phat dinga, Amah in tampi tak hong sepsak khinzo hi” (tg.5-6) kici hi. Thuakna pen om den ding hi-a, tua kawmkal-ah David in lasa zo lai hi. Pasian’ it ta ahihlam kithei hi. Tua thu a theihtel ding kisam masa hi.\nA.W.Thorold in, “Kha nuntakna ah a thupi pen in khuazing sung nangawn-ah lungdam ding cih sangin, tua kawmkal-ah Topa i lungsim tak tawh muan ding hizaw hi,” ci hi.\nHaksatna sung-ah, Pasian’ itna i muang hi.–David Roper\nOh Amah hong cing, kei’n ka thei;\nKa dahna in Ama’ lungtang va sukha veh;\nDahna kahna tawh kidimin, zankhua a sawt ciang,\nAmah’n kei hong cing den hi!__Graeff\nNa khempeuh a kisia zongin Pasian’ itna kip den hi.\nNisim Thalakna: TAWPNA?\nPosted on Friday, October 18, 2013by Siam Kim\n1 Korin 15:50-58\nI Topa Jesuh Khris hangin gualzawhna a hong pia Pasian tungah i lungdam hi. _1 Korin 15:57\n2 Thessalonika 1\nNa khempeuh ii beihun hong tuntak ciang, i lungsim hawm hi. Tua pen laibu hoih simnop mahmah khat a bei ciangin tawp nuam takei lehang, a tawp tawh kibang hi. Video khui en-in tawp munuam lai pi mah, a man tawh kibang hi.\nNa hoih, hoihlo khempeuh pen “Tawpna” hun hong tung ngeingei ding hi. A taktakin nuntakna pen tawpna hun lamah a kizuan hi-a, i lam-et sangin hong tungbaihzaw theilai hi. I it khat in hong nusia-in a hankuang nai-ah a om eite in zong tua bangin hong hi nai keileh, i deih hun tamveipi hi.\nA lungdam huai-ah, Jesuh in tua bang tawpna hun pen a sihna le thawhkikna tawh lam-etna dim nuntakna hong lak hi. Ama’ sungah, “tawpna” pen sih nawnlohna hi-a, a kammal “ka zozo hi” acihna pen “tawntung dong” cih lungnopna mun-ah hong kha hi. I pumpi pen tawntung ading hilo-a, Paul in “i kikheng ding” (1 Kor. 15:51) na ci hi. Khris’ zawhna hangin eite in, “Sihna aw... na zawhna koi-ah om hiam?” (tg. 55) i ci ding hi.\nNa lungbuai nawn kei in. I dah hun ding pen hong tung ngeingei dinga, ahi zong Pasian in eite “Jesuh Khris tawh zawhna hong piak” (tg. 57) nungsang i lungdam ding ahi hi. – Joe Stowell\nTopa, leitung tomvei lungdamna sung le dahna sungah ka buai nawnloh nading hong kem in. Nangma’ tawntung nopna hong sangsiam sak ta in. Nong sihna le thawhkikna hangin ka mailam uh khuavak den hi.\nKhris ah “atawpna” cih pen kipatna hipan hi.\nNisim Thalakna: KHAKTANNA NEILO ITNA\nPosted on Thursday, October 17, 2013by Siam Kim\nKHAKTANNA NEILO ITNA\nJerusalem aw, Akpi in a kha tawh a note a huai mah bangin na mite ka huai nuam tawntung a, ahi zongin na ut kei hi.__Matthai 23:37\n1 Thessalonika 5\nAsawt nailo hunin ka veengte’ inn pan vasa ham zakzak khat ka za kha laizang hi. Tua pen a kawm lak panin hong gingkhia vasa note’ ham hi-a, a pi in an a piak theihloh nadingin singpeek tawh kidal se hi. Ka veengte kiang ka gen ciangin, amaute in zong tua a dalna lakhia uha, a pi in nuamtakin anpia thei hi.\nMidangte’ i it theih ding zah i it theihloh nading hong khaktan khat om hi. Taanglai peka a kilam-en Khris, leitung-ah hong pai ciangin amite’n na sanglo uh hi. Tua ahih manin akpi in a note’ an pia nuam napi’n a sang nuamlo tawh genteh a: “Jerusalem, Jerusalem...! Akpi in a kha tawh a note a huai mah bangin na mite ka huai nuam tawntung a, ahi zongin na ut kei hi” (Matt. 23:37) ci hi.\nI mawhna in Pasian tawh hong kigamla sak hi (Isa. 59:2). Ahi zongin “Pasian in leitung mite hong it mahmah ahih manin Ama’ Tap neihsun hong piak dongin a itna hong lak hi. Tua Tapa a ummi peuhmah kisialo-in tawntung nuntakna ngah ding uh hi” (Johan 3:16). Jesuh in kidalna khempeuh a susia dingin itna tak tawh Singlamteh tung sih ding teel hi (Rom. 5:8-17; 8:11). Tu-in ahih leh, Ama’ itna le hong piakkhong lungdamna hong theisak nuamlua hi.__Dennis Fisher\nJesuh’ thu ka ngaihsut ciang ka lung hong tho,\nAma’ min tawh kol kihente suakta zo;\nTua min mah tawh nuntakna ka ngah,\nTua minlo adang muzo tuan keng.___Eliason\nSinglamteh tungtawnin Jesuh in eite hong hondam hi.\nNisim Thalakna: COADE SUANG\nPosted on Wednesday, October 16, 2013by Siam Kim\nMite in bangmah kimanglo hi, ci-in a nilkhiat hangin Pasian in a manpha hi ci-in a teel, nuntakna a piathei suangpi ahi Topa kiangah na pai un. __1 Peter 2:4\n1 Thessalonika 4\nLondon khua sungah, Coade kici suang nam khat pen lim le na tuamtuam-te bawl nadingin kizang hi. Eleanor Coade in innsung vanzat dingin 1700 kiima a bawl hi-a, tua suang pen kisia theilo-in kum tampi sung guahzu, nisa le khuahun tuamtuam in zong susia zolo hi. Ahi zongin 1840 kiim pawl tak ciangin Coade suangsite pen min ngah nawnlo-in Portland in mun hong luahta hi. Tua kawmkal-ah tua bang suangsite tawh kibawl nate kum tampi a sawt khit hangin tu dong mah kip takin om gige lai hi.\nNungzui Peter in Jesuh pen a nungta suang hi, ci-in gen hi. Amah in “Mite in bangmah kimanglo hi, ci-in a nilkhiat hangin Pasian in a manpha hi, ci-in a teel nuntakna a piathei suangpi ahi Topa kiangah na pai un” (1 Peter 2:4-5). Pa’ mit ah a thupi suangpi pen eite’ hotkhiatna lim hi. I pa in tua suang tungah eite hotkhiatna le nuntakna bulpi kipsak hi (1 Kor. 3:11).\nI nuntakna pen tua suangpi tungah kilam-in leitung haksatna a thuakzo dingin ama’ thahatna sungah zungkha hi.–– Bill Crowder\nKeima ka muanna a bulpi,\nJesuh’ si le siangthona hi,\nA dang thu teng ka um ngam kei,\nJesuh a min bek ka um thei.–Mote\nKhang Suangpi tawh kinai takin om peuh leng, lau ding bangmah omlo hi.\nNisim Thalakna: NAUPANG’ NGAIHSUT\nPosted on Tuesday, October 15, 2013by Siam Kim\nNaungeekte le naupangte kam tawh Nangma’ vangliatna kipulaak hi.__Late 8:2\n1 Thessalonika 3\nTuma kum khat lai-in naupang note, zing le thai-ah Jesuh’ tokhom mai-ah kilaak ding hi le uh cin, bang pen thei nuamin dong ding, ka ci hi. Tua dotna mah uliante zong ka dong hi. Naupangte’ dotna pen upmawh loh le ngaihsut thamlo ciang dong huam hi: “Vantung gam ah nisimin puanpi tawh tu-in lasa den ding ihiam? Ka uipi vantung ah a om diam? Ngasapite tuipi sungmah ah om diam? Ka pu in bang hih ding hiam?” Amau’ dotnate pen vantung gam omtakpi hiam, ahih keileh Pasian’ vang bangzah lian hiam, cihte hilo hi.\nUliante leuleu ciangin, “Bang hangin midikte’ tungah thusia piang thei sese hiam? Nang in kote’ thunget nong ngaih lam, bangci theih ding ka hi uh hiam? Bang hangin Nang kiang tun theih nading lampi khat bek omse hiam? Itna nei Pasian in kei tungah banghang siatna piangsak se hiam?” cih teng khawng dong ngeingai uh hi.\nHici et leng, naupangte pen uliante’ patauh zahin patau lo uh hi, cih hong musak hi. Amau’ upna in Pasian pen sangzo pahpah lel uh hi. Ulian ahi eite dahna le haksatna i tuah laitak, naupangte in ahih leh Late’ laphuakpa bangin Pasian’ vangliatna muhsa-in nei uh hi (Late 8:1-2).\nPasian pen muan taak-a, naupangte in a muan bangun muan takpi ding ahi hi (Matt. 18:3). – Randy Kilgore\nTopa, naupangte’ ngaihsut bangin ka lungsim uh siangthona tawh hong kidimsak ta in. Nangmah hong theinuam zawsem ung. Nang mah bek hong muangsak in.\nPasian tawh i tonkhop ciang tuni’ haksatna kimu lo-in tawntung gualzawhna i galmuh thei hi.\nအလိုေတာ္သည္ ျမန္မာျပည္တြင္ျပည့္စံုပါေစေသာ Rev. Dr. A. Ko Lay\nPosted on Monday, October 14, 2013by Htaung Kyint\nRev. Dr. A. Ko Lay (13 Oct 13)\nBiakinn sumpi apna leh donna ~ Upa Pau Khan Thang\nBiakinn sumpi apna leh donna ~ Upa Pau Khan Thang (13 Oct 13)\nMinister te pahtawi piakna ~ Upa Thang Khan Tuang\nPhatna La ~ Beuhnu leh Lamlen\nMinister te ading thungetsakna ~ Upa Niang Hen Cing\nVaimuakna leh Siampi thupha piakna ~ Church Pastor\nMinister te ading thungetsakna ~ Upa Niang Hen Cing (13 Oct 13)\nNipi sumpi donna (Lai Siangtho) ~ Hun uk n Sumpi apna (Doxology) ~ Upa Kam Kho En\nUpa Kam Kho En (13 Oct 13)\nPhatnala ~ Rev. Suan Khan Lian\nAhuam thungetna ~ Upa Kap Khen Pau\nAhuam thungetna ~ Upa Kap Khen Pau (13 Oct 13)\nLai Siangtho Sinna (Matt. 13:1-23)~ Honarary Pastor\nLai Siangtho Sinna (Matt. 13:1-23)~ Honarary Pastor (13 Oct 13)\n13 Oct 13 Bulletin\nNisim Thalakna: KHAICI & LEITANGH\nPosted on Monday, October 14, 2013by Siam Kim\nKHAICI & LEITANGH\nPasian theihna le Jesuh Khris’ hehpihna ah khangcing ta un.__2 Peter 3:18\n1 Thessalonika 2\nMaai gah na ciin nopleh, Atlantic Giant aa kizuak maai ci-te deih mahmah niteh. Tua khaiciite pen Atlantic Canada aa lote pan kiciing hi-a, leitung mun tuamtuam ah minthang mahmah hi. 2011 kumin Quebec aa kimu maai gah khat pound 1,818.5 gik hi. Tua cia khat in moh pheeng tul vaal bang cinzo mawk hi!\nThu kantelte in bang hang tua ciacia pha thei hiam, ci-in a dot uh ciangin lokhopa in lei tawh kizui hi, ci-in dawng hi. A ci ahihleh a pumgolte hi-a, ahi zongin tua ciacia aphak nadingin a lei a hoih mahmah kul hi.\nTopa Jesuh in Pasian’ kammal za-a nuntakna tawh a lahkikna pen, mun tuamtuam tawh na genteh hi (Matt. 13). Khaici pawlkhatte vasa in ne hi. Pawl khatte po napi’n kiak in deep gawp hi. Pawl khatte leuleu po napi’n a khantoh nading leihoih omlo hi. Leihoihna aa khaici pen gah gahin: azah zatkhat, sawm guk, sawm thum dong khang hi” (tg. 8).\nEite in i kidot ding thu ah, “Kei bangci leitangh ka hiam?” Pasian in eite’ sungah Ama’ khaici hong tuh nuam a, Amah i theihna hong khangsak nuam hi.__Brent Hackett\nJesuh thu ke’n sinsin nuam ing,\nA deihna khentel thei nuam ing,\nPasian’ Kha Siangtho ka Siapa’n,\nKhris’ zia le tong hong lak khia ta’n.__Hewitt\nKha Siangtho gah pen thu a mang leitangh ah khangto hi.\nNisim Thalakna: A BEISA HUNTE\nPosted on Sunday, October 13, 2013by Siam Kim\nA BEISA HUNTE\nNungzuite tawh kipawlkhop ding a hanciam hangin amaute a man ding sa ahih manin amaute in um ngamlo uh hi.__Sawltak 9:26\n1 Thessalonika 1\nThonginn thunget khopna a phuankhia Chuck Colson in kum (40) sung Jesuh Khris’ thu genkhiatna hunin zang hi. 2012 April kha-in hong nusiat taktak ciang, thu kizaakna lai khat sungah: “Charles Colson acih Nixon’ thusia bawlpa in kum 80 -in si hi” ci-in kigelh hi. Tua bang upna lam-ah a thahat mahmah mi khat pen, Khris a theihma a beisa ama’ tatkhialhna tungtawnin thu a khen uh lamdang ka sa gige hi.\nSawltak Paul ii pianthakna le a genkhiat thute pen uplahna le launa tawh mite in muangmawh uh hi. Jesuh in Pasian’ Tapa hi, ci-in a tangko ciangin, mite in “Tua banga tangko mite a bawlsiapa amah ngei mah hilo hiam, tua bang a genkhiat nading bang thu ngah ahiam?” (Sawltak 9:21) ci uh hi. Paul, Jerusalem ah pai-in nungzuite a va pawlkhop ciangin amaute in kihta sim pian uh hi (tg. 26). Paul in ama’ nunglam thu kimangngilh bawllo-in, Pasian’ hong hehpihna bekbek hi (1 Tim. 1:13-14) ci hi.\nPaul in i nuntakna lui sunga thupiangte nelhsiah tuanlo-in, a pianglo bangin omloh ding hong theisak hi. Tua a beisa siatnate hangin Pasian tungah lungdamna ko-in, a beisa hunte hong kimaisakna, tuhun zong a thakin a kikheelna, le hong tung lai ding hunte zong lam-etna tawh Topa’n hong kidimsak ahihna i mu ding hi.– David McCasland\nItna lian tawh hong kikheelsak,\nVangliatna Nang aa hi;\nNang’ deih bang, Topa\nKote ka tawlnga hit-hiat theita. –Burroughs\nJesuh bek in i nuntakna hong kheel thei hi.


url: =Kiteen dan a tuamtuam ~ Tual Khan Suan :: ZOMI DAILY\nposted on 19 May 2020 at 10:04 pm Lomkholna: Article, Tualkhansuan\nDr. Hau Za Cin in nungak hel dan a tuamtuam ci’n lai hong gelh leh, kei zong a ban hong zom nuam ing. Nungak hel bek tawh lungkim zolo ciat i hih manin kitenna kinei hi. Tua ahih manin ke’n “Kitenna dan a tuamtuam” hong ci ning ei!\nKhanglui lai hun in (a diak zaw deuh in) zi leh ta ding pen mel leh puam, neih leh lam en in na zong masa lo uh hi leh kilawm hi. Lungsim hoihna leh gamtat hoihna te na bulphuh zaw uh hi. “Mel hoih ning tui kidawn theilo, lungsim siang tho vabang pil pha zo ta ee” na ci uh hi. Mel hoihna leh lia leh tang te ki-itna na bulphuh masa lo uh a hih manin zi leh ta ding taktak pen a kiteng ding nu leh pa te’n zon sak zaw uh hi. A hih hangin tu hun teh,” Mel hoih ning tui mah kidawn dawn a, lungsim siangtho vabang pilna zong ki nene thei veve hi. Hoih mah si!\nKitenna (nupa suahna) pen itna om khit ciang bek a kilam khia thei hituan lo hi. Itna masa lo a kitenna zong i ngeina sungah tampi om hi. Zo ngeina sungah “Ni nung zui, nu leh pa gawm, beh leh phung sung pan kila” cih bangte pen ki-itna masa lo a kitenna hi kha thei ding hi. Kiten khit teh ki itna kipan zong nupa kop tampi om hi.\nNu leh pa, beh leh phung deihsakna tawh kigawm a, kiteng te a dingin “Itna” a om masa hi khin lo hi. Nupa ding a hi lia leh tang te a mau khat leh khat ki it, kingai lo tuak thei uh a, a hih hangin nu le pa thumanna leh mai lam nuntakna dingah hoihna tam zaw ding cih a khensat na uh pan kiteng cih zong om veve a, a kiten khit uh teh ki it lua, kingai lua in, ki-it masa, ki ngai masa nupa kop te sangin a nupa kal uh nop tuak zaw cih bang tampi om hi.\n1945 kum a kibawl films khat a hi, “Without love” a ki ci sungah a film star pa Spencer Tracy leh Katharine Hepburn te nu pan zong WW II na sungah thu leh la tuamtuam hang tawh kimu kha in, itna omlo (without love) pi a kiteng a hih uh hangin a nuntak sungah kikhen lo in kiteng suak veve mawk ve uh ee! Hih bang kitenna pen a ki-it lo tuak a kitenna hi ki ci thei ding in um ing.\nZo tangthu sungah kawl mangpa in a zi ding in nungak mel hoih “Leng Tong Hoih” a lakna pen langkhat itna bek tawh kitenna a hihi. Kawl mangpa in nungak Leng Tong Hoih i kisilna pan a kia a sam zang a muh teh hih sam nei nu pen mel hoih hamtang ding hi, va zong unla, ka zi dingin hong puak un, ci’n a nasem te sawl hi. A nasem te’n va zong uh a, Leng Tong Hoih a muh uh teh, a nungak i utna (without consent) tawh kisai lo in la uh a, Kawl mangpa a puak uhi.\nTangval pawl khat te in zong nungak a ngaih luat mahmah te uh, nungak utna om in om ta kei leh a ngah theihna dingin tha tang, sum leh pai, leh zawl ai tuamtuam zang uh a, la teitei thei uh hi. Hih dan te pen langkhat itna bek tawh kitenna ki ci thei ding hi. Kiten khit teh ki it, ki ngai in a kiteng suak zong om veve hi ee!\nI it i ngaih pen te tawh zong kiteng lo thei lai hi. Cing Khup (Zawl Cing a ci zong om) leh Ngam Bawm tangthu ah itna a thupi na leh itna bek tawh nupa (kitenna) ki lam khia thei tuanlo a hih na ki mu kawikawi thei hi. Itna bek zong nupa suahna ding a kicing hi lo zel hi leh kilawm kawikawi hi. Zomi te tangthu sungah lawm kingai a hi Cing Khup leh Ngam Bawm pen a thupi pen a hih hangin nupa nuam pen a a omna uh om kha lo hi.\nMi tampi te in zong itna mah thupi sa in itna in na khempeuh zo hi ci’n nu leh pa thu manglo in a zawl tai bang tampi om uh a, tua te a kiteng suak lo tampi mah om veve hi. Tua bang in Love Hero a sem ngam te zong nupa kitenna ah a nuamsa pen suak khin kei ve uh aw, mate..\nLia leh Tang te ki itna leh kingaih khit teh, nu leh pa thukim pihna (a kisap leh) la in kitenna zong tu hun teh hoih kisa zaw tek hi. A ki -it, a kingai lo pi, kiten ding hamsa kisa tek a hih manin khanglui lai a, nu leh pa ngeina zong pai lo, lia leh tang te lungsim zong la kawm in ki tenna pen tu hun teh a hoih pen khat a hihi. Lia leh Tang lah lungkim ding, nu leh pa lah lungkim ding tua khit teh nupa (kitenna) bawl ding pen a kua mah peuh a dingin hoih mahmah hi.\nA hih leh kitenna dan pen bang bul phuh leng nupa kal a nuam pen ding hiam? Nungak leh Tangval lai te’n thei in teh maw…… Ha!! Ha!!!\nHih ci bangin zong mite’n na gen e leh. Benjamin Fraklin in ” Itna om lo kitenna ah, kitenna om lo itna om ding hi (Where there’s marriage without love, there will be love without marriage) na ci zel veh ee. Tual Khat Suan\nPrevious: Tedim ICU Building khuambulte thungetna tawh apna kinei\nNext: Mi kician Zomi MP dingte


url: =Vondeih Kep Ding – 140 (Dimno’ Pa) :: ZOMI DAILY\nposted on 25 March 2018 at 9:20 am Lomkholna: Article, Paukhankap\nDear Tawngno, Tuzan lumkhial kik ka hihtam thei lo ka khanlawh ciang ka veilam ah ka ngawng hek leng hong na leuleu in, lingsi ka nuh leh hong nuam tuam zaw deuh ta sam. Khuahun bel kumthak kiimlam bang nawn lo-in vuk khiat zong hong phadawm zawdeuh ta-in, na seppai ciangin zong tawmcik khat vuk tam lai sangin lung nuam zaw deuh ta hi.\nKa phawk khak ka lawmte pawlkhat pen sangkah lai-in sangkhan sungah pil lua het lo hinapi, tuin gam makai zo liang dingin pilna lam ah a tung pawlkhat om ta hi. Ka kan simsim ciangin koih pih hoih zi leh a panpih thei ding zi a neih manin midangte sangin a lawhcingzaw ahih lam phawk kha ing.\nNumei pawlkhatte zong Master bang zo uh in, ahi zongin pasal hong neih ciangin a pasal in thusim sak lo lua ahih manin a pilnate zat loh in aom cip pawlkhat om leuleu hi.Ih khua sung leh i Zomi sungah a pil ding, hong makaih dingin a muanhuai numei tampi tak a pasal panpih loh hangin a mitcip tampi om dingin um mawh ing.\nNupa i cih pen i thanem ciangin tha a kipia ding bek hi lo-in, a uk leh a lunglut thute ah zong i nupa mah in tha i kipiak ding kisam sa ing. Na lawmngaih nu a sepnop khat sangpi a tun theih nadingin panpih ding hiteh!\nKong gen sa mah bangin Michelle in Barack Obama pen kumpi a suah ding manin a tenpih hi lo-a, kumpi a suak theih ding ama pasal kumpi a suah theih nadingin thapia in, hanciam pih in, a panpih hi. A pasal kumpi in hong om ciangin amah kumpi nu dinmun ah hong om hi. Obama in a thugen na muntampi ah a zi hangin a gualzo ahihna gen mun mahmah hi. A zi pen pahtawi mun mahmah hi.\nIh lawmngaihte a gualzawh pen ei a gualzo mah hi hanga, i pasal hong lawhcing pen ei a lawhcing mah hi hang. Papi pawlkhat in a lawmnu pen thu in sim lo-a, milak khawng peuh ah gen siasia thei mawk hi. No hun, khangthak hun ciangin tuadan om nawn kei leh lunggulh huai sa ing.\nPasal in zite uukna a hih zawhzah in panpih in, zi in zong a pasal uuk leh a nasep a panpih theih zah in panpih ding hun hita hi. Tua hileh nupa in gualzo in lawhcing ding hi hang.\nNungak tangval lai-in tei mahmah, pil mahmah napi, a nupi a papi khit ciangin a kizang thei nawn lo mitampi tak i khuasung, i gamsung ah tampi om hi. Amau thanemna zong kihel sam in cin, ahi zongin a pasal thapiak loh, a zite thapiak lohna zong tampi kihel ding hi\nNa lawmngaih nu in bang uuk cih kan in, na hih zawh zahin a tup, a lunggulh a tun zawh nadingin panpih le ci ut ing. Ahi zongin a hoih bek ciang khat bel om ding hi.\nTua leh Kawlte paunak ah, “Siate hilh loh in, adan manin kihih thei kei. Ngapik em na ngawn siate’n hong hilh mah leh,” cih khat om se hi. Ih theih loh nate ei sangin a thei zaw i siate, i ute tungah dot dingpen haksa sa lo hiteh!\nPrevious: Zomi Media & Writers Association (ZoMWA) meeting thuzaksakna\nNext: Kuppihna: Mindat Paina ~ Khupkhan Thang


url: =Na Thei Na? ~ Dr. Dongno :: ZOMI DAILY\nNa Thei Na? ~ Dr. Dongno\nposted on 20 June 2019 at 8:59 am Lomkholna: Article, Dongno, Politics\nZOPAU APAU MI TAM PEENPEEN – Chin State sung aa om pau nam tuamtuamte lak pan — Dr J. Suan Za Dong\nZomi pawl khatin midangte pau khat pepeuh mi tampi-in azat pau, athupizaw sa kha thei uh aa a lungsim tawng uah piimuh lua kha thei uh hi. Tua ahih manin mi lak ah mai-ngaltakin Zopau pau iau-iau nuam/ngam lo-in midangte pau khat tawmtawm pau thei le uh gualtungtuanna khatin la kha-in zang nuam mahmah sawnsawn uh hi. Hih pen, thu kan lo, thu theih lohna hangin “mi-nuai-ah-om” kisa kha-in, amah-leh-amah kiniam-ngaihsutna ahi hi. Hi napi, nei napi ahih lam, aneih lam kithei lo ahih manin lungmuan lungnop hamphatna tampi taan hi. Ahehpihhuai ahi hi. Tua bang mite-in ‘Khamtung gam ah mi atampeenin azat pau, Zopau ahih lam’ atheih ding uh i deihsak hi.\nKampau-in khat leh khat ong kiho thei sak, ong kilamnaih sakin, ong gawm khawm aa minam khat ong suak sak hi. Awsuah/awkaih kibang lian takei leh i zat kammalte kibang peuh leh minam khat i hihna kilangin ong ki-it sak hi.\nTu-in, ‘pau’ dialect, cih kammal leh ‘awkaih/awsuah’ accent, cih kammal limtak i khen tel theih ding thupi masa hi.\nPau nam tuam i cih ciangin, ki hopih thei lo, i gen nop thu kisang thei lote pau kibang lo, pau ‘dialects’ nam tuam ciat ahi hi. Gtn. in Zopau leh Paletwa Khumite ‘pau’ kibang lo, ki ho thei lo i hih manin, ‘pau nam tuam’ tuak ahi hi.\nAhih hangin, awsuah/awkaih akilamdang bek pen, ‘pau kilamdang’ ci-in i ngaihsun khial kha den hi. Gtn. in, Tedim, Tonzang, Cikha gam sung aa om awkaih/awsuah tuamtuamte, “ pau” tuamtuam bang khatin i ngaihsun kha hi. Hihte “pau” -dialects, tuamtuam hi lo-in, “awsuah/awkaih”, accent, kilamdang bek ahi hi.\nTedim, Tonzang, Cikha sung aa om mi khempeuh leh Falam gam aa om, Ngawn mite tawh ( anuai ah acingzawin) ‘pau’ kibang, pau nam khat – Zopau, azang khawm ihi hi. I pu i pate tanglai pekin pau nam khat, awsuah/awkaih kibangin na pau uh hinapi, Ciimnuai pan sak leh khang ah mual leh guamin ong halin kikhenthangin mun tuamtuam i tun ciangin damdamin, i awkaih/awsuah ong kikheel hi.\nTua awsuah zui-in, “minam” tuam kisa kha-in minam (minamkee) ci-in min tuamtuam tawh, Teizang, Khuano, Saizang, Sihzang, Losau(Lamzang), Zo, Thahdo, Paihte cih bangin, “minam” tuamtuam i kisa kha hi. Ataktakin, minam tuamtuam hi lo-in Zomi nam khat, awkaih/awsuah, accent, tawm a kilamdang ciat tawh pau nam khat – Zopau, apau i hi hi. Minam khat i hih manin, i min, i tangthu, i la, i ngeina, i thu ngaihsut zia, i pom daan, leh i tat zia zong kibang hi.\nChin State sung i et ciangin, subdivision dang khempeuh amau subdivision sung ciat ah pau nam tuamtuam om uh aa, tua paute khat leh khat kibang lo-in amau pau ciat tawh kiho thei lo uh hi. Tua ahih manin tua subdivision sung mahmah ah ‘minam’ leh ‘pau’ atuamtuamin ki khen sawn lai uh hi.\nTedim lehTonzang subdivisions gam sungteng ah i vekpi-in kiho thei i hih ciangin, ‘PAU TUAMTUAM OM LO hi. Awkaih tuamtuam tawh Zopau apau ciat i hi hi. Hih pen Pasian ong piak hamphatna thupha lianpi khat ahi hi.\nHih hamphatna i tel kim ding thu phamawh khatin i ngaihsun ciat ding hi. Limtak ngaihsun lopi-in “awkaih” ( pau hi lo) zui-in “ minam” tuamtuam bang khatin i kingaihsutna pen a kiKHIAL mahmah, a MAAN LO ngaihsutna ahi hi.\nTedim-Tonzang-Cikha sung ah, “minamte” leh “kampaute” cih ding OM LO hi. Minam khat BEK, (Zomi), — awsuah, awkaih (‘kampau’ hi lo) kilamdang” i cih ding ahi hi. Gtn. “Khuano minam leh Khuano pau” i ci thei zeel hi. HI LO hi. ”Khuano leh Khuano awsuah”, ahi hi. Tua mah bangin, “Teizang leh Teizang awkaih”, “Sihzang leh Sihzang awsuaih” AHI HI. ( awkaih leh awsuah cih kammal khat pepeuh i zang phot ding hi)\nMinam’ tuam kisakna-in i lungsim sung ah ong kinai sak taktak zo lo-in mi dangpi bangin kingaihsunin kikhenna kipatna bulpi ahi hi. Minam khat bek i hihna leh “awkaih/awsuah” tawm kilamdang bek ihihna sang thei kim lehang i lungsim ong kinaizawin midang ihih lohna leh nam khat sa khat ihihna thahat ong kipan ding hi. Ahi lopi, “tuate minam” ci-in, “tuate pau” i kici hi. Hih pen limtak i ngaihsut lohna leh i tel cian lohna hang hi aa “ong khen kham kammal” ahi hi. Bangzah ta-in ei leh ei kiliam suah, kisiat suah ihi hiam; i supna lianpi khat ahi hi.\nAhi lopi, amaan lopi, tua bang ngaihsutna hangin i kikhen thaang hi. Unau khat, sanggam khat, bawng khat, minam khat – Zomi ahi kimlai, pau kibang khat awsuah kilamdanna bek tawh, pau nam tuamtuam kisa kha-in minam tuamtuam bangin i kikhen hi. Hih ngaihsutna pen Zomite adingin asia mahmah, gu, ahi hi.\nI tu i tate, i u i naute, i lawm i gualte kihilh sawnin, sang leh pawlpi tuamtuam ah zong siate-in hilhin, aneu alianin i theih kim ding, i pom kim ding thuphamawh khatin i ngihsut ding hoih hi.\nTu-in, pau nam khat pepeuh azang mi phazah igen ciangin haksatna tampi om hi. Tua lian study abawl ki-om nai lo ahih ciangin data om lo hi. Tua baan ah akibawl hangin zong maan lianin kingah thei lo ding hi.\nTua ahih ciangin, hih study, sung ah, pau nam khat pepeuh i gen ciangin, mi khatin, pau dang khat apau theih hangin, a inn sung ah a zat anu pau azang in kisim hi. Gentehna-in, Zotung pa Haka pau a pau theih hangin, Zotung pau leh Haka pau kibang lo-in, pau nam tuam tuak ahih ciangin Zotung pau azangte sung ah ki koih hi.\nTua mah bangin, Khualsim pa khatin Laizo pau a pau theih hangin inn ah azat a nu pau Khualsim pau azangte sung ah kikoih hi. Banghang hiamcih leh, Khualsim leh Laizo pau pen awkaih, accent, bek kilamdang hi lo-in pau nam tuam tuak ahi. hi. Ahih hangin, Zahau pau leh Laizo pau pen accent bek kilamdang, pau nam khat kici thei ahih ciangin tuate, Laizo pau azangte sung ah kigawm hi.\nZopau pen avekpi-in akibang hi aa, awkaih bek kilamdang ahih ciangin, Zomi khempeuhin Zopau zang khin ahi hi.\n1. ZOPAU : TEDIM, TONZANG leh CIKHA GAM : Miphazah (96,000+32,000+12,000) 140,000. (2013 census).:\nKumpi-in Tedim/Tonzang/Cikha gam sung ah ‘pau’ zui-in mi ‘nam’ 10 kiim omin ong ciamteh KHIAL hi. Teizang, Saizang, Losau(Lamzang), Zo, Sihzang, Khuano, Phaileng, Hualngo, Paihte, Thado, Dim, cih bangin ‘pau’ ci-in ‘awsuah’ tawh ki zui-in ong khen hi. Ataktakin, ei mi upa pawlkhatte mahmahin, amau ngaihsutna bangin ana genna hang uh ahi hi. (Tedim pau ong pian khiatna-JSZD) Tua upate-in” pau” leh “awsuah” na khentel thei lo kha uh hi.\nHih pen kiKHIAL hi, MAAN LO hi. DIK LO TAKTAK hi. Tua bang aa ong kikhen ciangin, ei mahmahin zong limtak ngaihsun lo-in, ‘pau’ tuamtuam ci-in, tua zui-in ‘minam’ tuamtuam (minamkee tuamtuam) mah ikisa KHA hi.\nHi lo hi. Ataktakin atung ah i gen sa mah bangin, tua ‘pau’ icihte, ‘pau nam’ tuamtuam hi lo-in, khua khat leh khua khat “awkaih / awsuah” daan, “accent”, kilamdang hi bek hi. Zat daan tawm kilamdang ciang bek ahi hi. I vekin i kithei khin aa pau nam tuamtuam hi peuhmah lo-in, pau nam KHAT (Zopau)BEK azang – i awsuah kibang lo BEK ahi hi.\nTua ahih manin, “Kamphen kul lo” i kici hi. “Ki thei kim” cihna hi aa, “kibang” cihna zong ahi hi.”Kibang” cih ciangin, “nam khat “ ihi hi. Tua ahih ciangin, kamphen kul lo, pau nam khat – Zopau, awkaih, accent, atuamtuam ciat tawh apau ihi hi.\nMangpau, English zong tua bang ngeingei ahi hi. American leh Canadian-te nangawn accent, ‘awsuah’ kilamdang lai uh hi, gtn., “ … out in the boat”, ci le uh awsuah kilamdang pah lian hi. Amau zong ki ciamnuih thei uh hi. British leh American-te ‘awkaih’ kilamdang aa, adiakin, kammal khat pepeuh vowel khit teh ‘r’ in a zuih ciangin ahi zongin, ‘r’ tawh a tawp nakleh kilamdang pah lian hi. Kammal zat zong akibang lo tampi om hi. Gtn. khat, Brtish-te-in ninpa acih uh ciangin, ‘rubbish’ ci aa, American-te-in ‘trash’ ci uh hi.\nAmerica gam sung mahmah ah, Northern leh Southern-te awkaih, accent, kilamdang pha mahmah aa khatveivei amau-leh-amau nangawn kitel lo thei uh hi. England mite pau leh, South African-te, Australian-te awkaih, accent, zong atuam ciat ahi hi; kibang lo uh hi. Sihzang awkaih, Saizang awkaih, Teizang awkaih ih cih bang linlian ahi hi. Pau nam tuam hi lo-in “awkaih”, accent, kilamdang hi bek aa amau zong “kamphen kul lo” pau nam khat – English peen, awkaih, accent, atuamtuam ciat mah tawh apau tek uh ahi hi.\nKawl pau zong, Yangon khuasungte awkaih leh Kawlpi kiim leh Zaw-te awkaih, accent kilamdang mahmah hi. Yangon ten buh leh meh acih uh ciangin, ‘htamin hin’ ci-uh aa, Kawlpi kiim leh Zaw-te’n, “htamang haang” ci uh hi. A dang tampi om lai hi. Ahih hangin, Kawl pau mah hi veve hi. Kikhen tuan lo uh hi.\nTua mah bang lianin“ kamphen kul lo” a kici teng kuakua i pau ciangin “PAU TUAMTUAM HI LO-in awkaih, ‘accent’ kilamdang tawh “ZOPAU” NAM KHAT BEK AZANG, Zomi , MINAM KHAT BEK ihi hi.\nTua ahih ciangin Zopau thu atel mahmah J H Cope Topa-in, Tedim, Tonzang gam ah i pau khempeuh pen, Ukpipa tam sakin,“Kam Hau Dialect” ci-in pau nam khat bekin na ciamteh aa, a mite zong “Kam Hau mi” ci-in “pau nam khat – minam khat” bekin I hihna na ciamteh hi.\nTua ban ah anuai ah i muh ding mah bangin, Falam gam sung aa om Ngawn minamte, ei pau tawh kibang aa ‘awkaih’ tuam zang uh ahih ciangin, Chin State sung ah Zopau azang mi (140,000 + Falam gam aa Ngawnte phazah) om hi.\nZat daan kilamdanna nengneng bel om mah hi. Gtn. in, (shall, will) pen, ‘di’, ‘ing’, ding, ‘tu’, “vai” cih bang; (‘Th’) pen ‘s’ aw in Teizang awsuah tawh kizang aa, (not) pen, ‘o’, ‘bo’, lo’, cihbangin aw kinai mahmah vive-in kizang hi. Exceptions tawm nono akilamdang bel om hi. Na-te min, nouns, pawlkhat mun khat leh mun khat lawh daan kilamdang pen leitung pau khempeuh ah om kawikawi lel hi. Gtn. Thuklai ah vatawt pen ngumpai ci-in, Tungzang te’n mawza khetuam (socks) pen, ngalzial, cihbangin a nengneng om kawikawi saam hi. Atung aa British leh American-te’n ‘ninpa’ acih uh atuam tuak ahih bang daan mah ahi hi.\nTua ciangin, Teizang, Sihzang, Dim, Phaileng, Paite, leh Khuano awkaihte aw neemin aw zol tawh, kaai pian uh ahih manin, America gam Southern accent ‘awkaih’ daan tawh ki valaak pian aa, Saizang, Losau/Lamzang, Thahdo leh Zo awkaih peen British accent ‘awkaih’, daan tawh ki valaak hi. “British accent, American accent” kici bek aa pau nam tuam hi lo-in English, pau nam khat ahih bang mahin, Tedim, Tonzang leh Cikha sung aa awsuah teng pen paunam tuam hi lo-in “awkaih”, accent, tuamtuam tawh Zopau nam khat bek kipau ahi hi.\nFalam gam sung ah Ngawnte tawh zong Zopau i zang khawm lai hi. Ngawn awsuah peen, Saizang, Teizang, Sihzang awsuah leh kammal kigawm khawm ahi hi. Kamphen kul lo hi. Kammal bulpi kibang hi. Gtn. “Ong phawk mahmah ing” acih uh ciangin, “Phawk mahtak ing hi” ci ngeu uh aa, Zopau kam ciik mahmah zang uh hi. Tua ban ah, Thawmte, Guite, Samte, Dopmul, Thangsiah, cihbangin i behte vive ahi uh hi. Tua hangin amau zong Tedimmi mahin kingaihsun zaw uh aa, Falam minam dangte-in zong Tedimmi mahin tuat uh hi. Tua ahih ciangin, Cikha khuakhung pan Valung khuataw ciang kamphen kul lo-in, Zopau khat bek kizang hi.\nKale-Kabaw kuam sung leh Tamu kuam ah Chin State sung aa om Zomi sangin Zomi atamzaw, >140,000, om hi.Tua ci leng, Chin State leh Kawlpi kuam sung ah\nZomi vekpi : 140,000 + Ngawn phazah + > 140,000 = 300,000 val pha hi.\nMetropolitan Yangon khuapi ah Zomi 7,218 pha hi.(Prof. C Tnang Za Tuan May 2018)\nIndia gam Manipur leh Mizo gam, mun tuamtuam ah zong Zopau azang, Paite, Gangte, Thado cih bang leh Thangkhal, leh Teizangmi ci-in Kawlgam aa zah, 300,000 mah pha dingin ki um hi. Tuate-in zong amau accent, awkaih tek uh tawh Zopau zang ciat uh hi.\nKUMPI SANGTE AH ZOLAI KISIN – RADIO leh FM ah ZOPAU\n1962 kumin U Ni Win-in ong uk zawh Chin Affiars Council-in Khamtung gam ong uk ciangin,\n1. Sagaing, Ywa Thit Gyi, Taing Yintha Phwenhphyuye Collage Sangpi ah 1964 kum aa kipan, tuni ciang dong Zolai leh Zopau kisin hi.\n2. Maymyo Defence College ah zong Zolai 1999 – 2000 kisin hi.\n3. Mandalay ah 2000 kum pan kipan No. 1 Tatmadaw broadcasting panin Radio leh FM ah tuni dong nisimin nai khat sung Zopau-in thupiang tuamtuam leh Zola kikhah khia hi. Program pen Myawady News tadensa sung ah ki suak sak hi. (Sia Nang Khan Lang, Haka Infantry Btn..May, 2019)\nAhih hangin, tuciang dong Kawlgam sung ah mimal 300,000 valte zat Zopau MRTV ah hun om nai lo-in thu lamdangpi khat ahi hi.\n4. Haka khuapi, Galkap Kha Lah Ya 266, ah 2003 kum pan kipan tuni dong kumsimin galkap 30-50 ciang Zolai kisin sakin asiam deuhte khasum Ks 20,000 kikhan hi. Sangnaupangte’n hanciam mahmah uh hi.\nZomi pen, amimal in tam, India tawh kizopna ol, sumbawlmi tam, mi tampi-in Zopau zang uh aa, Zopau sin nopin theih baih kisa hi.\nKAWLGAM leh INDIA GAM AH ZOPAU AZANG , a tomin et kikna : –\nCHIN STATE Tedim, Tonzang, Cikha ah……140,000 + Falam Ngawnte\nKALE-KABAW leh Tamu kuam sung ah …>140,000 (sang tamzaw)\nYANGON…………………………………………..7,218 ( avekin Zopau)\nKAWLGAM ah avek aa gawm : …………….300,000 val.\nIndia gam Mizo/Manipur States ah , Paite, Gangte, Thado, Thangkhal, Teizang 300,000\nTua ahih ciangin, Zopau azang Kawl gam leh India ah avekpi-in : 600,000 val pha hi. Hih mimal 600,000-te pau, Zopau, pau MRTV sung ah om nai lo hi.\n2. LAIZO PAU : FALAM leh RIHKHUADAR : Mi phazah: (46,000+6,000) = 52,000. (2013 census)\nFalam gam sung ah zong pau nam tuamtuam om hi. Laizo, Sim, Zahau, Tlaisun, Zangiat, Khualsim, Ngawn, Hlawnceu, Hualngo, Tapung, Lente, Congheng, cihbangin minamkee sawm val khawng mah om hi. Awkaih kilamdang ciang bek hi lo-in ‘pau’ nam khat leh khat kithei lo tampi om uh hi. Gtn. in Lumbang (Zangiat)te leh tai lang ki gamla, Parte(Tapung)te pau kithei lo uh hi. Falam khua sung aa kizang Laizo pau leh tai thum ki gamla Tlaisun khuate pau ki bang lo-in kithei lo uh hi. Zangiat pau leh Khualsim pau atuam vilvel ahi hi. Lente leh Ngawnte pau atuam tuak ahi hi.\nLaizo, Zahau leh Simte pau kilamdang ciat napi, ‘awsuah’ kilamdang pau nam khat kici thei ding hih teng thum om aa, Laizo pau kici Falam Lai pau ahi hi. Tua lo Zangiat, Khualsim. Tapung, Tlaishun, Ngawn cihbangin ki thei lo uh ahih ciangin ‘pau tuam’ ciat ahi hi. ( Thomas P. Hre, Sydney April, 2019) Tuate lak ah “Ngawnte pau pen Zopau ahi hi” i ci khin zo hi.\nFalam gam sung ah Laizo pau azang mi phazah [ 52,000 – (Zangiat + Ngawn * Tapung + Tlaisun + Khualsim pau azang teng) lakhia leng] alang = 25,000 kiim, atampeenpeen, hi ding hi\nMRTV Program sung ah mi 25,000-in azat Laizo pau om hi.\nKale-Kabaw kuam sung ah Falam mite a-om uh hangin Chin State sung aa om zah pha lo uh hi. Tua baan ah, Falam minam tuamtuamte Kawlzaang atun uh ciangin amau paukee ciat uh zang aa, Laizo pau zang nawn lo uh hi.\nKAWLGAM AH LAIZO PAU INN SUNG AA AZANG :\nCHIN STATE AH… [52,000 – (Khualsim + Ngawn + Zangiat+Tapung+Tlaisun, etc)] = 25,000 kiim om hi.\nKALE- Kabaw leh Tamu kuam sung ah….< 25,000 sang tawmzaw in Laizo pau zang bek ding hi.\nYANGON….(Khuang Lian, May 2018)1,012 , (ii alang = 500 bek in Laizo tong zang)\nA. HAKA LAI PAU : HAKA, THANTLANG mi phazah : 64,00+53,000=117,000. (2013 census)\nHaka leh Thantlang gam sung ah zong minamkee tuamtuam om uh aa, pau nam tampi om hi. Zo Miphun (Zo Minam) kici, Zotung, Zophei, Mara, Lautu leh Senthang Zominam, Mi-e, Bual, Zanak, Vanzam, Khuarin Tlang cihbangin om uh aa apau uh kibang lo-in akithei lo tampi om uh hi. Haka Lai pau zang lo uh hi. Tua ahih manin ‘awkaih’ kilamdang bek hi lo-in pau tuamtuam hi aa minam zong atuamtuam in kikhen uh hi.\nZo Miphunte pen Haka gam ii population 70% bang pha hi.(U Tin Aung, (Zotung), Sydney – 2019) Haka, Thantlang, Matupi, leh Kanpetlet ciang ah om uh hi. A pau (awsuah hi lo) uh ki lamdang ciat uh aa Lai Siangtho leh Labu nei tuam ciat uh hi. Mundang atun uh ciangin, Haka pau za lo uh ahih ciangin thei nawn lo uh hi.\n2017 kum, August kha-in Oklahoma City, US ah Zotung pastor, Sia Ro Ling Thang tawh ka ki ho kha uh hi. Ka theih nop khat omin, “Haka pau-in bang kici” ka cih leh ”Haka pau thei keng ( “na ma le bu” ) ong ci hi. Lamdang sa in ka dong phapha hi. Amah kum 30 val hi aa US atun zawh kum 5 bek pha hi. Haka pau thei lo hi.\nTu laitak Haka Lai pau azang taktak Haka leh Thantlang ah mi 40,000 kiim (30% of 117,000) pha hi. Khualzin, sumbawl, kumpi nasem tawmkhat sim loh akhua ciat uah amau pau ciat bek thei uh hi.\nHaka Zo miphunte Gangaw gam ah zong om uh hi. Tuate-in Haka lai pau zang lo uh aa amau pau ciat uh zangin nam khat leh khat Kawlpau tawh kiho uh hi.\nKale-Kabaw kuam sung ah a om Zo Miphunte zong amau pau ciatin pau-in Haka lai pau zang lo uh hi.\n“Lai pau” tuaktuak hinapi-in Haka ‘Lai holh’ leh Falam ‘Lai tong’ kibang lo-in atuam tuak ahi hi. Ataktakin Falam Lai tong leh Zopau pau kinai mahmah aa Haka pau atuampi hi lai hi.\nKAWLGAM SUNG AH HAKA LAI PAU AZANG :\nCHIN STATE Haka, Thantlang ah …( mipha zah ii 30%) ……..40,000\nKALE, KABAW leh Tamu kuam sung ah………..………….20,000\nYANGON..(Sang Lian Mang, 2018 )..5,213, ( ii 30% in Lai Holh zang)….1,400\nGANGAW gam ah Haka Zo miphunte-in Haka Lai pau thei lo uh hi.\nINDIA GAM ah Mara minamte om uh aa, Mara pau zang uh hi.\nB. MINDAT / KANPETLET MUN leh DAI PAU :\nMindat leh Kanpetlet gam : Mi phazah : 55,000 + 22,000 = 77,000 (2013 census)\nMindat leh Kanpetlet gam sung ah minam, Dai, Mun, M’kang, Uppu, Runtu, Rungtu cihbangin atuamtuam om uh hi. A pau uh zong atuam ciat ahi hi. Mun leh Dai-te tampen uh aa, Mindat/Kanpetlet ah miphazah ii 60% kiim hi ding hi. Saya Sing Phe Ling, 2019 Dai leh Mun-te awsuah/awkaih ki lamdang hi bekin pau nam khat kici thei hi. Mindat Cho mite sung ah, Dai leh Mun pau azang tampeen-in 46,000 kiim, (60%kiim) in azat pau ahi hi.\nMRTV ah tua mimal 46,000-te-in azat Mun leh Dai pau program nei uh hi.\nKAWLGAM SUNG AH DAI LEH MUN PAU AZANG\nCHIN STATE : …Mindat / Kanpetlet ah (60%) ………. ……….. 46,000\nYANGON : .(.Shing Ling Aung, Roger Mana Naing May 2018 ) ..695 .(ii 60%) = 360 kiim\nC. MATUPI – BATU PAU : Mi phazah: 56,000. (2013 census) Matupi gam ah, Batu, Dai, Zotung, Miram leh Khumi cih bangin, minamkee om uh aa apau uh atuam ciat ahi hi. Batu kici Matu khuapi sung aa omte leh, Dai minamte pau 50% bang ki bang uh ahih ciangin Batu leh Dai pen ‘awkaih kibang lo’, pau nam khat kici thei hi.. Kuilan, Sydney April, 2019 Ahih hangin, Miram, Khumi leh Zotungte atuam ciat hi-in pau kithei lo uh ahih ciangin, minam tuam ciat ahi uh hi.\nTua ahih ciangin Matupi gam sung ah Matupi pau azang, awkaih kibang mimal : 56,000 – [Khumi +Zotung+Miram]= 30,000 kiim pawl ahi hi.\nCHIN STATE AH INN SUNG AA MATUPI PAU (batu) AZANG MIMAL :\nYANGON…..…Paw Lian Hlwan, May 2018..………< 565\nD. PALETWA : Paletwa ah mi 98,660 om hi. ( 2013 census) Minamkee atuamtuam om uh aa, Khumi, Khawngtu, Lemi, Nise, Likhy, Rengca, Rakhine, Mara ci-in kikhen uh aa, pau zong atuamtuam vive mah ahi hi. Awkaih kibang cih ding taktak zong om lo hi. Tua lak ah Kaladan Khumite leh Khawngtu mite tampeen aa amau pau azang tampeen pah hi. Rev. Kingvel.\nTua ahih ciangin, Paletwa ah a tampenin azat Khumi pau pen atam penpenin 40,000 kiim hi ding hi.\nKHUMI PAU AZANG :\nPALETWA ah…( mi phazah ii 50% bangin tuat leng ) ……….. < 40,000\nYANGON ah……Aung Kyawt, May 2018……………………… 638\nChin State sung bek i et kik ciangin inn sung aa kizang pau tuamtuamte leh a zang mimal phazah maan thei penpen dingin anuai aa bang ahi hi,\nTedim Tonzang, Cikha + Ngawn: Zopau azang mi,.140,000 + Ngawn\nFalam gam ah Laizo, …….Laizo tong azang mi.… 25,000 (sang tawmzaw)\nHaka/Thantlang ah………. Lai holh azang mi….… 50,000 (sang tawmzaw)\nMindat, Kanpetlet………….Mun, pau azang mi……. 46,000 (sang tawmzaw)\nMatupi gam ah …… Matu pau azang mi…….. 30,000 (sang tawmzaw)\nPaletwa gam ah … … Khumi pau azang mi……50,000 (sang tawmzaw)\n(Kawl gam leh India gam ah Zopau azang mimal, 600,000 val pha hi)\nThukhupna leh vaikhakna\nKawlgam, Khamtungmite pau khempeuh lak ah pau dangte sangin, azah thum pan nga aa tamzaw mite-in azat Zopau, nang pau ahih manin bangzahin kiphatsakpihhuai hiam? Zopau nampipau ahih lam thei in la, milak ah, maingaltakin Zopau pau in! Dr J. Suan Za Dong\nPrevious: Hong Kong lungphona muhna ~ Bob Tuangpi\nNext: Siavuan leh Engineer koi na utzaw? ~ Awn Za Pau\n26 June 2019 at 10:55 am\nHih Dr Dongno hong gelh lai ka sim ciangin, kei mahmah in zong ka ngaihsut khak ngei khol het lo thu hong phawksak hi. Hun khat lai tuma kum 40 – 50 lai in a hih leh Tedim Kampau vive ih Zogam bup khuapi khua neu ah ih kizeel khin mang a, tu hun ciangin ahih leh minam kimin ih kihelh zau khin ta mai ding hi. Tu hun semsem ciangin a ei lam Tedim kampau peuh ih tam zawk lam ih phawkkha kei semsem thei kha ding hi. Tua hi a, ih Zogam sung a minam phazah a tuamtuamte pen a upmawh thu hi lo in a nunung pen Kawlgam census (2010?) tung tawn a Dr Dongno in a laak ngiatngiat ahih manin, mit a muh theih dingin hong pulaak khia ngiatngiat ahihi. Tua ahih manin vakna ciahna na omna peuh uah ei a kipan ih tate nadongin mi tam penpente pau, mi nam lian mi nampite pau ahi, Tedim Pau/Zopau a ih pau ih kep cing tek ding cih hong phawksak phapha hi.Zogamah khanglui thu, minam ngeina leh late zong a kemcing pente ih hihi. ih neih ih zat ih puansilh ih niikten dongin minam puan khat akibang a aneite a kem cing penpente ih hih lam phawk kim ciat in


url: =Top Cabins in Pakem in 2020 | Expedia\nPakem Cabins Pakem Cabins\nSearch Cabins in Pakem\nCheck prices on Cabins in Pakem\nFeatured Cabins in Pakem\nSave Hotel Ngesti Laras to your lists\nSituated in Yogyakarta, this cabin is 0.4 mi (0.6 km) from De Mata Trick Eye 3D Museum and within 3 miles (5 km) of Malioboro Street and Gembira Loka Zoo. Palace ...…Situated in Yogyakarta, this cabin is 0.4 mi (0.6 km) from De Mata Trick Eye 3D Museum and within 3 miles (5 km) of Malioboro Street and Gembira Loka Zoo. Palace ...WWW…\nCabins in Yogyakarta


url: =KI SIN’ KHIATNA (SHAKING) ~ MUC\nKI SIN’ KHIATNA (SHAKING)\nAdmin 10:59:00 PM Articles, Religion Articles\nKhristian tangthu ah a hun hun-in khanlawhna leh kipuahphatna a om den ahi hi. LST lui hun laite-in Kumpi hong kilaih ciangin zong hun paizia hong kilaih-in, tanglai kumpi a hi Judah kumpite hun-in kumpi gina a hong maan’ nak leh tua bang a om zelzel ahi hi. Israel kumpite bel Pasian in a pahtaak theih dingin om nuamlo pian uh hi. A leitung paizia in Biakna huzap zo tham a hih manin Judah mite bangin zong Leitung kumpi mah hong ngen uh hi. Pasian in kumpi sem nawn kei leh amau ut bangin khuasaa thei zaw ding lam-en in kumpi hong ngen taal taal uh hi.\nPasian i phal hetlo pipi-in amau deih sem sak hi. A hi zongin meet zaw lo pah mah uh hi.\n(I Sam. 10:19; 12:13;Hosea 13:11. Kumpi hoih tampi hong khang, kumpi hoihlo zong tampi mah hong khang, Pasian i puahphat hunta a sak ciangin puah zelzel hi. Puah amang te hampha uh hi. Puah a manglo te hamsia uh hi. Tua pen sinkhiatna hi pahpah hi. Eden huan pan-in hih sinkhiatna nasep kipan khin zo hi. Teeltheihna in sikhiatna upadi hi. Pasian in tua a khaam singgah a neek nop uh leh nethei a cih ciangin , ne ta le uh phamawhsalo cih na hi lo hi. Pasian in phamawh sa in Adam te in phamawh sa lo hi zaw hi.\nA phamawhsak te a khial a kici na hi a, Pasian in pammaih sa lua hi kei leh puah nawn a kul lo ding uh ahi hi. Amau leh amau a ki singkhia uh ahi hi. Pasian ah a kip cinten te sinkhiatzawh tapa-in panglo hi. Satan in zong singkhia zolo, kaikhia zo lo hi. April 18,1521, ni- a Diet at Worms a Dr. Martin Luther thu a kisit a ah mihing’ mit in tualai-a ulianpi teng in Luther thu a sit-in kimu hi. A tak tak in muhtheihloh Pasian in thu a sit ahi hi. Stephen mah bangin Luther in tuazah-a lauhuaite’ mai ah aw liingsa-in thu gen leh mihing’ thusit a hih lam kilang ding hi. Tu’n tua hi lo, aw ging selsel, aw tang geugeu tawh mipi hih zahta’ mai ah a laidal tawi zong\nliing lo hih tuak hi. A ki singkhia zo lo ahi hi. A lang lam-a pang teng a ki singkhia hi zaw sop uh hi. Tua ni leh tua khit nungsang Luther in leitunga mite huup-in kip mahmah hi.\nA mi-in tam zaw thupi zaw suak ta leh, vaang nei zaw thunei zaw phial ta le uh, PUAHPHAT a ut lo te sinkhiat hi zaw sop cih zong thu lamdang khat hi. Tawm zawk man, tam zawk man tawh hi lo ki kheel nop loh man tawh sinkhiat zawh leh sinkhiat zawhloh a ki en ahi hi. Topa in hih thubul (principle) hong lak zo hi: “Thagum hat hang hi lo, vangliatna hang zong hi lo, keima tung pan-in na ngah kha hang bek tawh na ma na tun’ zo ding hi, ” (Zechariah 4:6) ci hi.\nSinkhiat zawh, Sinkhiat zawhloh EW 270- Laodikia te tunga sat leh vot leh lum hiauhiau vai a kigen cianga bun lua sa a na a sate a ki singkhia uh a hi hi. Zu, zateep, niangtehtui, Coffee tui (coffeemix), leh thawl no tawh a kithun akizuak dawn theih dang tampi i kham te, i zang a i zuak ahi zongin, ei mahmah i kisinkhiatna hi pah pah hi. I thu patna lam-a teel theihna pen ei leh ei i kisinkhiatna ding a hong kipia hi i cih pen phawk ni.\nPawlpi in hong singkhia khol lo thei ding hi. A hih hangin ei leh ei a kisingkhia khinsa i hi gige hi. (1858) 6T 111- Zu zatna (liqour drinking) hangin i mipi lak ah “sinkhiatna” om ding hi.\nPawlpi in a sinkhiat loh hangin a zangte a mau leh amau a ki singkhia sa hi pah uh hi. Pasian in saang lo ding a hih man hi. ” Guutui (liquid poison) ” ci. TM 112- thuman lo (false theories) ei lak ah a kihilh leh, a hilhte leh akihilh a umte a ki singkhia hi pah hi. EW 50 – Neih leh lam bek a kinte vantung mi in, ‘Tua te van gam a lut zo ding uh hiam? a cih leh, vantung midang khat in, “Lut zo ngeingei lo ding. Leitung a Pasian’ nasepa kinlo te in tung lam ah tatkhiatna la sa ngeilo ding” ci liuleu mawk hi. Pawl khat bang Pasian’ thu keng keei lo pi-in thu gen dingin hah zin kawikawi deksuai uh hi, tuate in Pasian nasep mindaisak lel u hi. A sum peek khat zat khiat pen uh Pasian’ nasepna ah ki zang zaw leh hoih zaw ding hi’ tua te pawl sinkhiat kul ding hi, cih dan-in gen hi. Vantungmi-in, “Pia khia u cih a kul ding hiam? ci lo ding. Lungkim piak bek kisang ding hi. Lo ciing khat kilei zo ding hi, ” ci.\nSDA 4 BC 1161- Mit a muh theih loh seal vangtungmi Pasian’mite taltang tun ah kheen hi, tua te pen mawhna a kih, mawhna bawl te tawh aki thuah nuamlo te hi uh hi. Tua te a ki seal khit uh ciangin sinkhiat nasep om ding hi. A taktak in tua nasep a ki pan khin zo ahi hi. Seal laitak dingte a ki seal lailai bek hi in a ki seal khinsa a om phingpheng ahi hi ci. (MS 173, 1902).\n6T 332- Kisin kilawh hun hi ta in, sinkhiatzawh vannuai sinkhiat ding hun hi. Thumaan thei lelaa-ama thupiak a manglo a zuilo te Topa’n khahkhong lo ding hi.\nLai i sim den ding kisam hi.\nSDA sia khat in kum khat-in laibu neu-in gol phial ta leh a tawm pen-in bu 10 bang sim kei le hang bang gen ding? I genkhiat khat peuhpeuh matlap a nei hi hamtang ding hi. Ki hanthotna bek pen sermon kici ngeilo hi. Ei zat lah tua vive hi. Gilkial leh cinat hun-in bang ci SDA i hiam cih hong dawk hi. Hun sia nai lo pi i suk hoi i to hoi pah malam pen theihna ki cing nei nai lo, upna lungheinei i hih man, leh hih nuntak sung bek i patauh man hi. Sum ngam, taan ngam, si ngam\nle hang nate hong ol pai zaw ding hi.\nMYP 30- ” Nangma tungah thumaan in la na Pasian tungah zong thumaan in. Sinkhiat zawh ding vannuai ki singkhia ding hi: thumaa -a kiptak a zung na khak leh bek a ki singkhia zolo teng tawh na kip ding hi.”\nNote: Pr D Nangno note book sung pan in a ki tom lak hi.\nNang Za Mung\nAnlangh Adventist Seminary\nAug.25.2014 – ZAC pan in ki la kik hi.